
OCHIUL DE VEGHE 


Un timp fără memorie: 

doar Ochiul de Veghe 
împăcat în sine însuşi 
veghează zborul vulturului 
căutându-şi cu ardoare prada 


Ochiul de Veghe: 

plutind pe deasupra inimii mele 
învăluindu-mi creștetul 

şi lăsându-mă să fiu 

munte cu vârful întors 

în oceanul stihiilor 


Ochiul de Veghe : 

ciocănind 

cu degete de aer — 

fluiere nesfârşite ale văzduhului — 
în pereţii unei case interioare 

în care se spune că locuiesc eu 
dar pe care nu pot s-o văd 

pot doar s-o simt cu intermitențe 
cum se leagănă între pământ şi cer 
după cum sângele îmi zvâcneşte 
când prea în creştet 

când prea în tălpi 

după cum pasărea închisă 

doarme sau e trează 


Ochiul de Veghe: 
spunându-mi când dorm 
că eu sunt în El 

şi El e în mine 

dar când sunt trează 

nu mai ştiu 

cine veghează pe cine 


Ochiul de Veghe: 

lăsându-mă să fiu 

vulnerabilă ca firul de iarbă 

ca să mă poată salva 

mereu în ultima clipă 

când merg la nesfârşit 

înspre cealaltă parte a tunelului 
mult prea repede ca să mai pot 
să mă deşir în ritmul destinului 
şi hârşt!mă trage de mâna lăsată 
la prima poartă 

să mă mai vadă o dată 
rotindu-mă 

înainte să-mi dezbrac salopeta 


Ochiul de Veghe: 

rotindu-mă 

fără să simt că mă rotesc 
împiedicându-mă mereu 
de-atâtea lucruri 

care nu-mi dau voie să trăiesc 
pentru că ele sunt însăşi viața 
Cum asta 

însăşi viaţa ? 


şi eu la o parte din calea lor 
până la pietrificare 
până la nerecunoaştere?... 


Cine e înăuntru 

cine e în afară?... 

Care e înăuntrul 

care e în afara 

când toate sunt Cerc?... 


Un timp fără memorie: 
Ochiul e nemişcarea 
surâsul şi moartea 
trezirea şi somnul 
căderea şi zborul — 
toate sunt nemişcare 
Ochiul de Veghe le ştie 
visându -Se 


Ochiul surâde prin somn 

când îl vede pe strănepotul lui Noe 
scoțându-şi săgeata din tolbă 
lăsând-o să cadă în gura tunului 

în gura bombei cu neutroni — 

ce năstruşnicie şi neutronii ăştia! — 
Îi tremură firele-n barbă de râs: 

altă metodă n-a mai găsit 
strănepotul lui Noe 

de-a se-ntoarce la mine 

decât vânător pe ecranul Ochiului Meu 
încercând să ucidă vulturi de lumină! 


Calculatorul nevăzut - 

pânza zimţată de aer 

care se scurge în firele vieții 

aidoma apei în val — 

din spatele căruia 

eu manevrez viețile lor 

nu-l bănuiesc cei preocupaţi 

să-şi învârtă destinul 

pe ecranele calculatoarelor pământeşti 


Furtună cu soare 

ploaie cu pietre 

cutremure şi uragane 
mângâierea blândă a soarelui 
sau o uşoară adiere de vânt — 
toate îşi găsesc locul în mine 
aşteptându-şi rândul cuminţi 
Oamenii spun: binele şi răul 
Eu spun: totul descinde din Tot: 
pasărea-n zbor 

zborul săgeții 

țintind aripi de dor 

ceața acoperind abisul căderii 
acul magnetic 

încurcând 

colţurile pătratului 

cercului meu 

Oamenii spun: entropie 

Eu spun: o nouă trezire din somn 
când toate renasc 

din cenuşa gândului meu 
mereu proaspete 


şi nemuritoare 
prin chiar prezenţa morții 
ne-ncetate 


Un timp fără memorie 

Ochiul de Veghe spunându-mi: 

Eu sunt Vagabondul care leagănă Cerul 
Intrepătrund Cerul din Mine 

cu cerul de-afară 

ascunzând un arcuş de vioară 

în urechile lumii 

Eu sunt Spărgătorul de Firi 
dezbrăcând şi îmbrăcând 

pe rând cămăşile 

Oamenii se amăgesc cu timp dedus 
necrezând că Zeul este 

toate timpurile deodată 

căutând Ideea şi 

împiedicându-se de faptul viu 


Eu sunt starea de fericire 

de nespus în cuvinte 

muzica venită din Mine 
amintindu-le că Viaţa e Zeu 
Zeu în despărțire 

şi în adunare de Sine 

Zeu care moare 

şi înviază în Mine 

în timp ce moare şi înviază în ei 


Oamenii binecuvântaţi fund 
os de Dumnezeu 


înălțând şi 

coborând 

în Mine 

căutându-mă 

pentru a Mă regăsi 

şi regăsindu-Mă 

pentru a şti că 

fântâna şi Cerul tot Una e 

şi ştiind 

înțelepțindu-se 

devenind Pacea 

care aduce Nimicul 

Nimicul din care 

Totul născându-Se 
contopeşte bucuria cu spaima 
până când ei spun: 

eu, Doamne visându-Te doar 
mă trezesc din somnul de veacuri 
nu gândindu-Te 

Visându-Te fără somn 
nelăsându-Mă s-adorm 
înainte să Te cuprind 

ca pe-un şuvoi 

ce-mi curge pe la tâmple 
simțindu-Te în mine Râu 

şi pierzându-mă în Tine 


Se contopeşte bucuria cu spaima 
când oamenii spun: 

Zeul este 

ceea ce nu pot să cuprind 

ceea ce nu pot cerceta 


ceea ce îmi dezminte figura din oglindă 
Trebuie să rup cercul 

în care mă-nvârtesc 

neputând să m-ajung 

nici în Inalt 

nici în adânc 

nefiind libertatea 

ce n-o pot cuprinde 

fund rațiunea 

ce mă desprinde 

de Cel ce mă-nsoţeşte pe mine 
fără să ştiu 

dintru început 


Nefiind piatră sau copac 

sunt câte puţin din fiecare 

şi m-amuţeşte pierderea în Zeu 
pierderea în căutarea sinelui 
din nou 

şi din nou 

în fântâna ce m-adapă 

numai când adorm 

ca să-l pot găsi 

doar pe bâjbâite 

şi trezindu-mă 

să uit că L-am cunoscut 

şi cunoscându-L 

să-mi crească 

iubirea de altul 

ca să descopăr întrepătrunderea 
adâncului cu Inaltul 

şi descoperind Inaltul Joc 


doar pe ghicite 

să m-ajung 

atingând cu sinea 
vârful muntelui 
ascuns în fântână 
stând o clipă 

în cumpănă cu sinea 
şi apoi iar nemaiştiind 
cât sunt gând şi 

cât sunt fior 


Căutând o Sine 

în tot ce există 

după ce Sămânța 

îşi desface Sinele în clipă 
dezvăluindu-Şi Lumina 


Un timp fără memorie 
Ochiul de Veghe 
spunând Poetului: 

totul e ardere 

totul e rupere 

totul e curgere 

moarte continuă 

şi înflorire din nou 
De-aceea 

ei se întreabă 

ce importanță mai au 
pierduţi în toate aceste stări 
contopite în Mine mereu 

Căprioara şi lupul 

peştele mare şi peştele mic 
într-o căciulă sunt toate 
zburătoare devin şi nepământeşti 
viețile lor într-o clipă 


Trăind mereu în fapt dedus 
crezând că este faptul viu 
ei se împiedică-n Idee 

şi uită că Zeul e Viaţa 


Dar Eu sunt 
ploaie şi seminţe 
femeie şi bărbat 
sunt Eu 

sunt nimiciri 

şi biruinţe 

şi toate sunt vibrații pure 
văzduh 

culoare şi 

fior 

Sunt slavă 

slavă şi 

sunt dor 


Mă înfăşor 

în dor de Mine 
cuprinzând lumile 

în Tot 

şi suflete mii de copii 
zboară prin flori 
multicolore 

cântându-Mi: 
slavă 

slavă Ţie 
căci Tu eşti 
Însuşi Savaot 


Din linii frânte 

şi din cercuri 

făcând spirale-n barba Mea 
tot universul se încheagă 
ca mii de stele într-o Stea 


Şi voi îmi sunteți 
echilibrul 

şi Cerul vă e sfânt cojoc 
Ca pe-un destin 

vă port în Mine 
mutându-Mă 

din loc în loc 


Eu sunt păstorul vostru 
şi vă cern 

ca printr-o sită 

laptele etern 


O, da, 

e lapte totul 

chiar de nu pare alb 
chiar de nu curge-n râuri 
din sân rotund şi dalb 

Sunt hrana voastră-n suflet 
şi sufletul vi-l țiu 

cu tot ce sorb din Mine 

ca să rămân tot viu 


Poiana-i nesfârşită 

în care eu veghez 

şi nesfârşirea-i cântec 
prin care eu vibrez 


Uneori răul vostru 

este binele Meu 

Pentru Mine sunt Munte 
iar penru voi sunt Zeu 


Un timp fără memorie 
Ochiul de Veghe ascultă 
ruga Poetului: 

putere dă-mi, Doamne, 
să mă-nţeleg 

să iubesc lumea 
iubindu-Te pe Tine 
iubind 

cosmosu-ntreg 
Libertatea prin Tine doar 
pot s-o cunosc 


Un timp fără memorie 
Ochiul de Veghe 
ascultă Poetul: 

o, Doamne, 

Te-am găsit 

înainte să-ncep să Te caut 
Eu nu ştiam să urc 

dar Tu ai venit 

şi mi-ai înflorit 

lotusul din frunte 

L-ai înflorit cu iubire 

l-ai înflorit cu Lumină 

l-ai înflorit cu Verb 
arătându-mi imagini de vis 
din universul imberb 
scoțându-mi în cale o carte 
care să-mi lumineze privirea 
prin luminarea gândului meu 
care să-mi crească iubirea 
prin luminarea gândului meu 
Un timp fără memorie 
Ochiul de Veghe ascultă Poetul: 
vreau doar să fiu 

doar să respir 

să piară gândurile din clipă 
când Tu, Divine, mă atingi 
cu nevăzuta Ta Aripă 


Tăcere-aş vrea să fiu mereu 

s-ascult în mine muzica sferelor 

pierdut în dangătul unui clopot prelung 
ce s-aude doar noaptea în crugul stelelor 


ŞI totuşi, m-arunc cu voluptate în clipă 
pândind la graniţa dintre pământ şi cer 

cum alunecă umbre pe un pod mişcător 
conduse cu blândeţe de îngeri 


Un timp fără memorie 

Ochiul de Veghe spune Poetului: 
oamenii încearcă să Mă recunoască 
după umbra năvodului 

ascuns sub pleoape 

după umbra iubirii lor pentru Mine 
Vor să Mă poată iubi precum o plantă 
mişcătoare la o simplă adiere de vânt 
Credinţa lor - o lungă călătorie înspre 
necunoscutul din ei - 

îi va călăuzi în fantasticul zbor 


Pretutindeni e-o patrie şi-un anotimp 


Un timp fără memorie 

Ochiul de Veghe ascultă Poetul: 
numai cu tălpile goale 

simt libertatea 

plutind ca o floare de graţie 
pierdută de zei 

Ca după potop 

mi se înseninează privirile 

când mă lepăd de lumea 
mărginită a gândurilor 


Memoria e doar 

o veşnică răzbunare a zeilor 
Omul trecutului mă priveşte 
printr-o oglindă de fum 

şi insulele care 

în oceanul din mine plutesc 
adormite demult 

oricând el le învie 

O, Doamne, 

o clipă în mine-ai s-auzi 

trezit din uitare 

cum se zbate neobositul Ulise 
O clipă în mine-ai s-auzi 

cum domneşte pacea după furtună 
Fără motiv devin muzică 

fără motiv devin cer 

şi țin bine strânsă între pleoape 
linia frântă a zborului 

Simt cum mă înec în oceanul 
de lumină şi sunete 

şi totuşi, în mine 

cu mine petrec 


Un timp fără memorie 

Ochiul de Veghe ascultă Poetul: 
nu mă-nspăimântă Nordul - 

îl simt ca pe-un joc al destinului 
Privirile mi le îndrept 

înspre moarte hohotitoare 


Un timp fără memorie 

Ochiul de Veghe aude Poetul: 
spune-mi tu, cititorule, 

în veacul nostru cine mai plânge 
cine-şi mai leapădă sufletul 

în aburul privirii?... 

Întotdeauna mai rămâne un nor 
spre care să mă îndrept 
întotdeauna mai rămâne un dig 
ca să mă apăr de val 

spre care să mă îndrept 

ca spre o dulce izbăvire 

chiar dacă un triunghi nevăzut 
îmi va lua ultima speranță 
pentru că întotdeauna 

Nimicul e un nou început 

din care renaştem 

umezi şi proaspeți 

ca din coaja oului sacru, inițial 


Un timp fără memorie 
Ochiul de Veghe ascultă Poetul: 
o, Tată, fi-va vremea 
să mă întorc Acasă 
condusă printre stele 
de spiritul Tău blând 
Puzderie de gânduri 
nescuturate încă 

de gândul cel din urmă 
în vreme adăstând 
Nedespărţite bine 

de-a braţelor iluzii 
întinse ca pe-o aţă 

sau încă răsucite 

ca noduri în năvod 


Mă-nvaţă să fiu simplu 

să caut Calea dreaptă 
firescul să mă-mbie 
la fiecare pas 

să-mi fie clipa veacul 
şi veacul doar o clipă 
să mă preumblu vesel 
în lumea fără ceas 


Un androgin cu aripi 
Tu eşti 

privind netulburat 

şi proaspăt Adevărul 
prin Ochiul rotitor 
de vultur naripat' 


Mai iute decât vântul 
prin multe lumi voi trece 
şi depărtări astrale 

le voi scurta în clipă 

cu inima-n Lumină 

în taină aşteptând 

să mă atingă-n suflet 
mirifica Aripă 

şi spirite alese 

din neamul Tău regesc 
mă vor chema în preajmă 
să pot să sorb Lumina 

să pot să scutur lesne 
din pori de întuneric 

din coajă de cuvinte 

să pot să scutur Vina. 

Un timp fără memorie 
Ochiul de Veghe ascultă Poetul: 
coroana divină 

sau coroana de flori 

pentru mine apare 

în Lumina prea clară 

dacă sufletul liber 

mi-l las ca să zboare 

şi trupul meu 

de Lumină învins 

va deveni zburătoare 

Nu trebuie decât 

ochii să-nchid 

şi să iubesc Stăpânul divin 
iubindu-l fantezia creatoare 
în fiecare chip 

în fiecare gâză 

în fiecare floare 


Un timp fără memorie 

Ochiul de Veghe aude Poetul: 
soarele încă n-a răsărit 

dar lacrima leului curge în mine 
ca să purifice planeta Pământ 

Din laba lui de felină divină 

care păzeşte Tronul lui Dumnezeu 
se cerne peste mine veşnic lumină 
Coarne divine de berbec şi de taur 
străpung nourii lin 

pentru ca ochii Lor să m-acopere 
să mă-nvăluie semnul divin 

Un timp fără memorie 
Ochiul deVeghe aude Poetul: 
ochiul din frunte 

mi se roteşte ascuns 
lăsându-mă să-L văd 

pe Cel Nepătruns 

O minge aurie 

simt cum devin 

urcând tot mai sus 

înspre Ochiul Divin 


O lume de vis 

o am sub pleoape 
ce vine adesea 

un suflet s-adape 
un suflet ce-a uitat 
că-şi are izvorul 

în cel ce mereu 

e Nemuritorul 

Un suflet ce-ar vrea 
să-şi aducă aminte 
de lumea-nţelegerii 
fără cuvinte 

de lumea muzicii 
ascunsă-n tăcere 

de lumea zborului 
ascuns în cădere 

de lumea infinită 
ascunsă-n finit 

de lumea Adevărului 
nemărginit 

Un suflet ce vrea 
să-şi iasă din minte 
să poată vedea 
c-un ochi mai cuminte 
o Mână ce-mparte 
mereu Lumină 
lăsând-o să curgă 
pe-ntuneric şi vină 
să apere Pământul 
de pierderea-n haos 
Luminii aducând 
Lumină-n adaos 
să apere spirite 
cu trup îmbrăcate 
rupte din Lumină 
şi-n lume-aruncate 
Un timp fără memorie 
Ochiul de Veghe aude Poetul: 
sunt doar vibrație şi 
sunt 
sunt 
sunt 
o licărire de Lumină 
divin avânt 


Mi-e sufletul 
atât de plin că 
Timpu-şi varsă clipele 
Nu-ncape-n preajma mea decât 
un fâlfâit de Aripă 
Atât. 
8.V. 2002 

PSALM 


Tu pari că nu ştii 

cine eşti 

Tu pari că dormi 

că nu gândeşti 

şi totuşi 

când Te-ntorci pe-o parte 

Te desfăşori mult prea departe 
ca să mai cred că nu te ştii 


Tu eşti o veşnică mişcare: 

Te mişti pe loc 

dar măreşti pasul 

Sub pasul Tău de uriaş 
ascunzi paşi mici 

un infinit 

şi mersul Tău spre Tine Însuţi 
e o purcedere senină 

şi nu se măsură cu ceasul 


Tu eşti scopul şi binele 

scopul oricărei deveniri şi mişcări 

şi toate în spirală formând unitatea 
se-ntorc la Tine 

într-un târziu 

care nu-i târziu 

e o veşnică întoarcere a Fiului la Tată 
Într-o înserare 

care nu-i înserare 

e doar umbra Duhului Sfânt 

pe care Fiul ni L-a lăsat 
când L-ai chemat la Ceruri 


Tu rămâi ascuns 

în ceea ce dăruieşti 

pentru că 

dăruindu -Te 

n-ai cum să Te-arăţi 

Eşti ceea ce trebuie să fie — 
obârşia din care 

ia naştere mişcarea 

Te desfeţi cu muzica pe care 
singur i-o cânţi la ureche 
răspândind-o în toate urechile universului 
şi iar întorcând-o la Tine 

ca şi cum 

ai vrea să te strângi în braţe 

şi din prea multă iubire 

braţele nu Ţi se mai îndoaie 

doar degetele prea lungi 

Ți se pierd în muzica celestă 
purtată în văzduh 

în zbor egal 

pe aripile lor 

de serafimi şi heruvimi 

mult prea aproape de Tronul Tău 
Tronul cel de Dumnezeu purtător 
locul cel divin 

de odihnă a Dumnezeirii 


Tu eşti lăcaşul vieţii 
neclintitei dezvăluiri 

perfect circulare 

inima sfântă pe care 

zeii înşişi n -O pot exprima 

Dezvăluire care se mişcă 

unificând într-un fel unic 

care cu cele strânse una către alta 

se lansează de-a lungul întregului Cosmos 


Prin întoarcerea Ta la Tine 

în ritmul care -Ţi este propriu 
Tu întrepătrunzi 

cele ce se evocă şi se caută 
ştiindu-se dinainte 

făcându-le să fie Una 

într-o unică armonie 


Tu eşti abisul libertății 

eşti repauzarea restrângătoare 
prin care toate se găsesc 
rămânând în sine 


Tu Te cunoşti cu sufletul 
Celui care eşti azi şi 
amintindu-Ți de 

Cel care-ai fost ieri 

ÎI întorci la Tine 


Tu eşti Cel ce 

în întregime vede 

în întregime gândeşte 
în întregime aude 

Tu eşti Zeul 

cel mai mare printre zei şi oameni 
nici la înfăţişare 

nici la gândire 

asemănător muritorilor 


Şi în timp ce intri în Tine Însuţi 

şi Te multiplici în Sine -Ţi 

Tu nu-Ţi părăseşti propria unitate ci 
purcezi către toate lucrurile 
rămânând în întregime 

înlăuntrul Tău Însuţi 


Tu eşti 

ceea ce rămâne: 

permanentul 

staticul cu mişcare pe loc 

echilibrul dinamic invariabil 

aflat în miezul Sferei Sale existente 
cu care Eşti solidar 

şi căreia îi ghidezi evoluţia mişcării 


Tu eşti 

Unul dăruitor 

care dă Firea 

iar Firea este darul Tău 


Tu eşti 

izvorul etern al Vieţii 
eşti Logos 

care creşte în El Însuşi 
Tu cunoşti toate lucrurile 

printr-o singură gândire 


Cuvântul Tău este 

esența eternă a Firii 

Tu zideşti Fiinţa lumii 
Trimiţându -Ţi în lume Spiritul 
dar păstrezi în Sine Fiul 


Pentru Tine e un număr 

sufletul meu 

suflet în Sufletul lumii 

ivit dintr-o mişcare 

de armonizare selectivă 

(insistența unui dezechilibru relativ 
în echilibrul absolut) 


Sufletul meu e 
un acord insular 
în oceanul armoniei universale. 


aprilie-mai 1996 

O SINGURĂ PLOAIE 


Singuri nu ştim uneori 
cum ne ucidem visele 
Luăm țărâna în palmă 
şi aşteptăm din lutul ars 
să încolțim seminţele... 


O singură ploaie 
una singură 
şi-atunci spunem: 
Doamne, Tu eşti 
Marea Aşteptare 
Marea Dorinţă 
marea de noi 
neputinţă 

care ne-acoperă 
înțelept 

ca un mit. 


13. VI. 1974 

PSALM 


Mă pierd în Tine, 
Doamne, 

şi-mi e atât de dor 

de mantia ta largă 

în care mă-nfăşor 

Tu pari că nu ştii unde 
şi nici chiar cine Eşti 
Tu pari că dormi adesea 
Tu pari că nu gândeşti 


Şi totuşi, 

când pe-o parte Te-ntorci 
Tu Te trezeşti 

formând o piramidă 

cu vârfu-ascuns în Ceruri 
pe baza ei Pământul 
susținând mii de oşti 


Sub paşii -Ţi uriaşi 

Tu veşnic poţi s-Te mişti 
grăbind sau rărind ritmul 
Te-ascunzi în Tine Însuţi 
senin purcezi spre Tine 
şi nu Te uiţi la ceas 


O muzică ascunsă 

Te pune în mişcare 
din dor de Tine Însuţi 
deşi eşti fără glas 

Şi toate în spirală 

la Tine se întorc 

cum fusu -ntoarce firul 
mereu pe altă parte 
când fetele în seară 
stau vesele şi torc 


Ca unic scop şi bine 
mişcarea Tu o ai 

tot alta ea devine 
când Ție Tu te dai 


Din dor de Tine Însuţi 
copiii Tu Ţi-i chemi 
într-un târziu la Tine 

cum Fiul se întoarce mereu 
de-o veşnicie 

dând vremurile-n vremi 


Lăsând doar înserarea 

să ne cuprindă stând 

când doar purtându -Ți umbra 
purcede Duhul Sfânt 

Lăsând apoi şi noaptea 

să ne cuprindă lin 

cuprins cum e paharul 

de floarea albă-n vin 


Rămâi ascuns 

în ceea ce veşnic dăruieşti 
un joc de-a v-aţi ascunsa 
se pare că Tu eşti 

Acesta este Jocul 

ce singur Ţi-ai impus 
mişcându -Te întruna 
când jos şi când iar sus 


Şi când purcezi în Cale 
Îţi place să insişti 
lăsând în urmă -Ţi ape, 
munţi, ierburi 

când Te mişti 


Te-acorzi în Tine Însuţi 
cu-arpegii mii şi mii 

şi când priveşti Pământul 
vezi toate cum le ştii 


Şi iar Te-ntorci la Tine 

în braţe-ai vrea s -Te strângi 
din prea multă iubire 

Şi tot ce-i pe Pământ 

Se —ntoarce -n ritm celest 
unind Nordul cu Sudul 

şi Vestul intră-n Est 

Şi tot ce se întoarce 

se mişcă-n ritm de dans 
şi Cerul şi Pământul 
devin doar un balans 


În zbor egal de aripi 
se mişcă totu-n Cer 
pân' toate pe Pământ 
la Tine venind pier 

Tu eşti lăcaşul Vieţii 
în cerc Te desfăşori 
deşi eşti neclintit 

în veci Tu n-ai să mori 
O inimă prea sfântă 
pe lumea asta eşti 

să Te descrie nu ştiu 
nici zei nepământeşti 


Te mişti în ritmu -Ţi propriu 
şi-astfel întrepătrunzi 

tot ce-i la suprafață 

cu cele-n cari Te-afunzi 


Abisul libertăţii 
repauzare eşti 
readucând la Tine 
în Cale ce-ntâlneşti 


Şi toate rămân sine 
culcate-n sânul Tău 
căci fără ele toate 

Tu nu eşti Dumnezeu 


Cu sufletu -Ţi divin 
Tu Te cunoşti ca Zeu 
deşi eşti Cel de azi 

la ieri Te-ntorci mereu 


In întregime vezi 
gândeşti, auzi şi simți 

cum Te iubim cu toții 
copii ca şi părinți 
De-aceea nu Te-asemeni 
cu nici un muritor 

trăind ca o Absenţă 
ce-aduce numai dor 


Şi-n timp ce intri-n Tine 

şi-n Sine Te măreşti 

purcezi spre-a noastră lume 
dar nu - Ți părăseşti Casa 

ci rămânând în Tine 

continui să zideşti 

Tu eşti Dăruitorul 

ce Firea dăruieşti 

iar Firea - Ți este darul 

ce —ntruna -l pierzi sau creşti 


Eu sunt doar un acord 
în armonia Firii 

un număr insistent 

în leagănul iubirii 


Dar Tu eşti Suveranul 
şi Mare Preot eşti 
acorzi netăinuirea 
cunoaşteri dăruieşti 
Rămas în Tine Însuţi 
mişcându -Te pe loc 
în lume al Tău Spirit 
îşi face veşnic loc 
Cuvântul e în Tine 

doar Tu poți fi Cuvântul 
şi lumea asta toată 
biserica Ta e 

În zidul Ei sunt piatră 
cât vorba -n mine e 

în mine cât e gândul. 


aprilie-mai 1996 

DUHUL SFÂNT 


Natură înseamnă naştere 
Iată, Duhul Sfânt 

se naşte dintr-un Ou 
care pluteşte pe ape 


Corpul Lui e fluxul de Idei 

e informaţia Lui despre Sine 

printr-o mişcare continuă, discretă 

a părților 

prin schimbarea caracterului acestei mişcări 


Natura este Unul 

care îşi generează propria existență 
prin întrepătrunderea părților Sale 
prin trecerea lor unele în altele 
prin rezonanța naturală 

a Ideilor ascunse sub părți 


Intregul care conţine părțile constă în armonie. 


mai 1996 

O, DOAMNE, PRIN TINE, UNIVERSUL ÎL SIMT 


O, Doamne, 

prin Tine 

universul îl simt 

cum tresare: 

proaspăt ca dup-un somn 
ca dup-o înserare 

Totul în el e 

numai nedumeriri şi mirare 


Simt linia orizontului 
în jurul inimii mele 

ca un balsam pe-o rană 
Lasă-mă să fiu 

umila mreană 

care nu ştie că piere 


O, acest leagăn enorm 
în care m-afunzi 
când adorm 

e singurul balsam 

pe care-l mai am 
pentru copilărie 
Pentru copilăria când 
nu mă întrebam 

de ce tresar 

sau de ce respir 
Eram! 

Binecuvântat fie 

aerul tare al visului! 

O, cum m-am desprins dintr-o dată 
din imensa roată-a plictisului! 


Nu mai ştiam unde să mă caut - 
în frunze , 

în flori, în auz — 

totul părea atât de confuz- 
NICI un ecou 

pe pământ sau în Cer 

pentru sufletul meu 

Aş fi vrut să m-avânt — 

dar unde?... 

Nu mă-ntâmpina Neclintirea 
în văzduh sau în unde 


Simt cum înot 

în abis 

Să nu mă strigi 

să nu-mi spui pe nume 

Nu vreau să cad pe Pământ 
vreau să rămân imponderabilă: 
dimineaţa 

cu mâinile întinse spre soare 
cu tălpile goale lipite de lut 
Numai aşa 

muzica sferelor pot s-o aud 
Numai aşa 

n-am să Te-ntreb 

de ce e omul trestie gânditoare 
de ce e gândul durere 

şi poezia rană veşnic deschisă 
O, Doamne, 

lasă-mă să plutesc 

pe notele Cerului! 

Poate-am să găsesc cheia 
Porții veşnic închisă. 


25. VIII. 1991 

APELE SUFLETULUI 


Apele sufletului 

s-au limpezit de-acum 

Nu ştiu când şi cum 

am îmbrăcat o haină de foc 
drept mesaj pentru drum 
Brad am devenit 

cu braţele vâslind în jos 

şi vârful gândului direct în cer 
Nevăzutul lac în mine 

cer e 

întors 


Nu mi-a mai rămas 

decât contemplarea 
punctelor dintre două lumi 
indefinite 

ca nişte constelații 
ascunse sub pleoape 

şi care-mi aduc 

departele aproape 


Nu mi-a mai rămas 
decât aşteptarea 
luminării trupului meu 
până la topire 

până la pierdere 

în nevăzutul Zeu. 

4. XII. 2004 


SUNT DOAR UN VAS 


Sunt doar un vas 

care tânjeşte 

după roua de lumină 

după uleiul prea sfânt 
Noaptea-mi ațintesc privirea 
spre stele 

şi devin aşteptare 

devin tăcere 

fără de gând. 


Numai aşa 

simt că-mi vor creşte 
aripi de foc 

Numai aşa 

îngeri de pază 

vor face loc 

Înger - soldat 

deschide Poarta 

să pot să trec — 

partea cea vie din mine 
e dincolo 

Nu mă lăsa 

în vremelnicie să mă petrec. 
Înger de pază 

zidul e-n mine 

vreau să-l dărâm 

Simt rădăcina 

cum mă atrage 

din alt tărâm 

15. 1. 2004 


TOT OCOLIT MI-E DRUMUL, DOAMNE 


Mai sus 
mai jos 
mai sus 
mai Jos — 
tot ocolit 
mi-e drumul, Doamne. 


O scară port 

în suflet eu 

şi mereu cred 

că-mi eşti aproape 

dar treapta ei 

se rupe des 

făcând din Ceruri 
ape, ape. 


Şi, Doamne, 

muzică Tu eşti 

eşti veşnic muzica Tăcerii 
Tăcerea 

om, cum s-o aud 

decât în clipele plecări?... 


Încet 
Tu mă dezbraci de trup 
cum îți dezbraci cămăşile 
şi, Doamne, 
nu Te nimeresc 
deşi-s deschise uşile. 

Dar ştiu: 
cândva, în asfințit 
când frunze-mi vor zbura în cale 
pe calea vântului-am să vin 
unind în mine deal cu vale. 


Şi toți vor crede c-am murit. 

31. I. 2004 


ANOTIMPURI IMAGINARE 


N-am învăţat 

să mă vindec de mine 
n-am învăţat 

să mă vindec prin lume 
Sufletul meu 

înfloreşte deplin 

numai în anotimpul divin. 


Nu ştiu să ţin scara 
pe orizontală — 

simt că-mi intră 
pietricele-n sandală. 


Când mergi cu o floare 
ținută-ntre dinți 

ca să-ți poţi ridica 
mâinile întru sfinți 
oamenii te ocolesc 

cu mirare 

şi te confundă 

c-un semn de-ntrebare. 


Un semn de-ntrebare 
ce nu-i dorit: 

ei nu vor să ştie 

că deja au murit 

că mai respiră 

doar să ronţăie ură 
şi-ţi acoperă sufletul 

cu o-njurătură. 


O, anotimpuri imaginare 

ce vă hrăniți 

c-un semn de-ntrebare 

şi cu-o mirare nețărmurită, 

voi v-aţi ivit să apărați poeţii 
imnuri de slavă când ridică vieții! 


18. II. 2004 

UNEORI NOAPTEA 


Uneori noaptea - 
când nici o mişcare 
nu-nclină balanța 
Tatălui Sfânt - 

pe nesimţite 

devin Aripă 

cu ochi de cristal 
şi m-avânt 
m-avânt... 


Nu mai ştiu 

cât lut e în mine — 
sunt doar mirare 
doar respirare oprită 
doar ... înfiorare 


Uitată în muzica sferelor 

uitată-n lumină 

uitată-n culori 

de eul meu pământesc mă desprind: 
sunt doar un punct 

pe roata erelor 

Un punct luminos 

rotindu - se-n spirală 

şi legănând durerea 

de-a nu putea şti 

cum să descrie frumuseţea cerească 
nebănuită de oamenii vii. 14. III. 2004 

ÎNTRE PĂMÂNT ŞI CER 


Am vrut din inimă 
să mi te smulg 

cum smulgi o floare 
fără apărare, 

da-n loc să iasă, 
floarea s-a-nmulţit 
şi de mireasmă 

a umplut răzoare 


Simţirea mea 

un arc e peste timp 

şi peste spațiul 

ce nu se supune 
dorinţei mele 

de-a ne regăsi 

şi într-un punct să poată 
să ne-adune 


Pe cât îmi pari străin 
printre cuvinte, 
vijelios când te arunci 
în scris, 

pe-atât de cunoscut 

şi tandru-mi pari 
când sufletul ţi-l sorb 
întreg, fierbinte 


Tăcerea s-o lăsăm 
să ne supună, 

subțiri să fim 
şi împliniți în vis, 
peste cuvinte 
doar ea e stăpână, 
fără sigiliu şi fără înscris. 
28. II. 2004 

INVITAŢIA LUI IISUS LA CER 


Nu în genunchi 
veți sta de-acum 
ci în picioare 

de veţi şti 

Cerul deschis 

să îl priviţi 


Nu sclavi vă vreau 
ci doar copii 

ce cu iubire 

Mă desfată 


Mă veţi cunoaşte 
prin iubire 

doar ea vă este 
taina Firii 

Iubind 

vă veţi găsi pe voi 


şi de Pământ veţi fi desprinşi 


Ca pomii-n floare veţi fi ninşi. 


3. HI. 2004 

PETALĂ DINTR-UN TRANDAFIR DIVIN 


Ştiu doar tăcând 

eu capul să mi-l plec 
cu sufletul plutind 
să Te petrec 

şi în tăcere 

glasul să -Ţi ascult 


Nebănuite muzici în tăcere 
de poţi să le asculți 
devii tumult 


Lumină eu devin 

când Te presimt 

cu ochii cei lăuntrici 

ca pe-un nimb 

şi-ncep să Te-nţeleg 

ca pe un miez 

ce veşnic se revarsă în diez 


Fărâmă doar 

din raza Ta divină 
eu sunt 

dar sunt şi apă 

sunt şi tină 

şi aerul îl las 

să mă pătrundă 
visarea-ncet să simt 
cum mă inundă 

Respir acorduri muzicale doar 
şi simt cum mă înalt 
devin tropar 


În lumea Ta înaltă 

toate cântă 

şi spaţii, flori şi păsări 

muzica Ta-nveşmântă 

Serafimi, heruvimi şi îngeri 

din muzica Ta doar sunt frângeri 


Ideile se-ascund în dans 
născând sublimul în balans 
În armonie, rouă şi parfum 
plutesc petale 

lin făcându-şi drum 


Petală dintr-un trandafir divin 
să pot să fiu 


ascunsă în sublim. 


2. VII. 2004 

MI-E INIMA UN TEMPLU 


Mi-e inima un templu 
şi cugetul mi-e preot 
şi simt cum în lumină 
biserică devin 

şi candelă aprinsă 

să ard în rugul veşnic 
al focului divin 


Presimt ca o scânteie 
divinul cum îl port - 
în El e adevărul 
a toate şi a Tot. 


2. VII. 2004 

MĂ VEI PRIMI CÂND AM SĂ MOR?... 


Pare că-mi amintesc de Tine, Doamne, 
din vremea când eram în Cer 

Iubirea mea e-atunci prea mare 

s-o pot reţine-ntr-un ungher 


Dar luminarea-i o clipită 

suflet de lut eu redevin — 
mă-nvălui în greşeala lumii 
chemându -Te doar când suspin 


Umil devin când recunosc 

că Tu eşti Calea şi -Adevărul 
Mi-nvălui trupul în Lumină 
şi beau iubirea cu urciorul 
Îmi pun speranţa în iertare: 
ca unui fiu risipitor 


mi-e dor de Casa Ta cea Mare 


Mă vei primi când am să mor?... 


19. VIII. 2004 

TAINELE LUMII, ÎN INIMA MEA 


Tainele lumii 

în inima mea 

dormeau cum viața 

dormea în pământ 

dar sămânţa iubirii divine-aştepta 
o poartă deschisă la mine în gând 


Aceeaşi sămânță 

şi totuşi, o alta 
cunoaşterea şi iubirea 
le armonizează 

şi căi de lumină 
desprinse din mine 
un drum infinit 
înspre Cer îl creează 


lisus ca şi Tatăl 
ne vor lor asemeni 
şi paşii ne-ndrumă 
cu răbdare şi tact 
ca-n cele din urmă 
să ştim fiecare 

că Cerul e-n noi 

şi viaţa e-n act. 


23. VIII. 2004 

LUMINA CERULUI 


Lumina Cerului azi cade 

în seara sufletului meu 

şi precum norii se ridică 
deasupra mării liniştite 

sau precum ploaia se coboară 
peste pământul însetat 

inima mea în dimineață 
petalele şi le desface 

şi adevăruri mă învaţă 

din slava Cerului-nstelat. 


23. VIII. 2004 

O BOLTĂ CEREASCĂ 


O boltă cerească 

îmi izvorăşte din inimă 
revărsându-mi în trup 
Adevărul Divin 
fragmentat în puzderii 
de mici adevăruri 

ca să simt plenitudinea 
cât mai deplin. 


23. VIII. 2004 

LA CE-AŞ MAI FI?... 


La ce-aş mai fi 

de n-aş şti că exist 

să am când ochiul vesel 
şi când trist?... 


Să fiu nu doar lumină 

ci cu lumina-n sân 

când iarna-mi vine-n faţă 
când vara-mi doarme-n fân 


Şi sânu-i o oglindă 
în care să mă văd 

şi ochii când i-nchid 
eu lumile străvăd 


La ce-aş mai fi 

de n-aş vedea pe altul 
cum se coboară-n lume 
cum tinde spre Înaltul?... 


Sunt piatra, iarba, omul 
doar existențe mute 

ce nu m-aud când eu 
spun vrute şi nevrute? 


Dar Duhul, oare Duhul 
ce-n suflet se pogoară 
nu doarme şi în cele 

ce n-au vorbit o oară?... 

Mă cred pe mine însămi 
din toate mai presus 
doar pentru că nasc vorbe 


Dar oare cele mute 

n u - L înțeleg mai bine 
pe Tatăl Cel din Ceruri 
ca şi pe Cel ce-n lume 
s-a fost numit lisus?... 


11. IX. 2004 

PETALELE INIMII MELE 


Petalele inimii mele 

se desfac încet 

una câte una 

în faţa divinei 

sublimei tale îmbrățişări 


Şi nu ştiu 

Iubirea e înțelegere 

sau înţelegerea, Iubire 
când pacea coboară 

peste inima mea 

ca o năframă infinită 

ruptă din Tine 

şi învăluindu -mă în lumină 
apropiindu-mă de Tine 

fără scară 

şi lăsându-mă să ard 

în focul Tău viu 

ca să mă pot desprinde din tină 


Şi timpurile toate 
sunt una în mine 
când totul devine lumină 


Adevărul e iubire 

şi înţelegerea e iubire 

şi ființa mea finită 

e infinită 

când mă desprinzi de minciună 


57 


Tu, Doamne, 

mi-ai dat libertatea 

de a mă roti 

în jurul Tău 

sau în jurul meu 

şi eu să aleg 

când e mai caldă îmbrățişarea 
Totul se-nvaţă din greşeli — 
tot Tu m-ai luminat ca să aflu - 
şi mi-ai dat şansa 

să Te regăsesc 

atunci când orbita mea 

s-a rătăcit de a Ta 


Braţele Tale m-au primit cu căldură 
mereu la fel de divine 

Eram eu şi nu eram eu — 

pluteam desprinsă de ură 

şi firul de praf 

lipit de tălpile mele 

se dilata la nesfârşit 

ocrotind tot universul în el 

iar în centrul universului — 
îmbrăţişarea noastră sublimă 


M-ai lăsat 

să mă pierd de Tine cândva 

ca să pot să mă cunosc mai bine 
Nu puteam să ştiu 

cine sunt eu 

dacă nu-nvățam 

că binele meu temporar 

poate fi răul Tău veşnic 
ca şi răul meu veşnic 


Singurul meu ghid către Tine 

e inima mea 

Doar ea 

mi-a arătat într-o noapte 

cum dormi — mic într-o cămăruţă a ei — 
trimiţându-mi gânduri şi şoapte 


Far aş vrea să devin 

să Te slujesc mai deplin 
Slujirea mea pentru Tine 

e singura aripă 

ce nu mi se frânge-n văzduh 
când lumina Ta divină 

mă desprinde de trup 

Viaţa mea a devenit un dans — 
şi binele şi răul stau în balans — 
ca să m-apropii de Tine mereu 
s-aud Tăcerea cum vine 


Tot mai mult 
mă învăluie 
mă învăluie-un cânt 
devin lumină 
devin avânt. 
7.X. 2006 

CA UN COPAC 


Ca un copac 

căzut din picioare 
tălpile, Doamne, 
se-ntorc în pământ 
dar sufletul meu 
se-ntoarce la Tine 
căci doară în Cer 
am făcut legământ 


Iubirea mea 
e totuşi, a Ta — 


Tu eşti Cel ce-mi trezeşte 


în suflet iubire 

Eu doar îți răspund 
sunt doar un ecou 
din infinite ecouri 
pornite din fire 


Sărăcia, compasiunea 
blândeţea, dreptatea 
mânia, înțelepciunea 


viața şi moartea — 
sunt toate iubire 
graţie divină 


şi tot atâtea ipostaze 
ale Eului Tău creator 


Te-ai vrut sărac 


din prea multă iubire 


revărsând în afară 

infinitul Tău Eu 

dar totu -Ţi revine 
prin moartea din fire 
şi face din Tine 
deplin Dumnezeu 


Îmi ascult iubirea 

din inima mea 

şi alerg către Tine 

în ea 

Oricât de mult aş căuta 
nu voi găsi nimic 

care să -Ţi poată fi dăruit 
fără să fi fost deja 

dăruit de Tine 

Iubirea mea pentru Tine 
e doar picătura 

ce cade-n ocean 

dar e adevărata mea viață 
e viața Ta înăuntrul meu 


Tu îmi şopteşti că 

doar iubirea adună laolaltă 
Iubirea e simultan 

natura Ta şi a noastră 

Tu ne-ai iubit 

înainte de a ne naşte 

altfel nimic n-ar fi fost creat 


Intr-un cerc strâmt 


ne-ai aşezat ca să -Ţi reverşi 
din plin iubirea 

Vreau să răspund Iubirii 
prin iubire 

foc să devin 

şi cercul să-l distrug 

cercul iubirii şi grației Tale 
să pot cu sufletul să - L fug 


Aş vrea să tac 

precum Pământul tace 

plin de devoțiune pentru Tine 
şi nu genunchii 

inima să-mi plec 

în faţa măreției infinite 

căci Tu eşti Poarta 

însă eşti şi Cheia 

prin care înăuntrul Tău s-ajung 


Puterea Cerului 

de aş avea — 
iubirea mea 

să intre toată - n ea 


Chiar călătorul obosit 
pierdut în noapte 

se recunoaşte-n Tine 

aşa cum firea se recunoaşte 
în soarele ce-o luminează 


Din prea multă iubire pentru noi 
ne-ai dat discernământul de-a alege 
între un demon şi un zeu 

între marele prinţ al amăgirilor 

şi iubirea ta pură 
necondiționată 

Tentaţiile şi dorinţele noastre 
sunt doar ocazia 

pentru a ne dovedi alegerea 


Tu singur Te îmbrăţişezi 

ca astfel să -Ţi cunoşti Iubirea 
ce, asaltată de preaplin, 

s-a cunoscut pe Sine Însăşi 

şi sunetul ivit din teamă 
Cuvânt a devenit, Lumină 
Lumină din îmbrățişarea 
Divinităţii cu Iubirea 


Când, supărat, 

Iti acoperi faţa cu mâna 

ştii să aştepţi 

să-mi recunosc vina 

Chiar dacă din mânie 

toate le-ai născut în univers 
Tu cu iubire 

viața mi-o îndrepți 

ca pe un vers. 


De nu ştiu în cuvinte 
să-mi exprim 

iubirea ce Ţi-o port 
de-o veşnicie 

e că prin adorație tăcută 
mai lesne poţi găsi 

o Poartă vie. 

1. XI. 2006 


ADEVĂRATA BISERICĂ 


Iubindu -Te pe Tine 

noi devenim adevărata biserică 

şi inima noastră devine locuinţa Ta 
care simte adierea 

dătătoare de beatitudine 


Tu şi Fiul una sunteți 


Fiind Iubirea 

Fiul este Legea care 
cunoscând -O 

devine vie în noi: 

ne umple de slavă 

şi ne face liberi 
ridicându-ne deasupra ei 
în grație şi lumină. 


15. XI. 2006 

O NOAPTE SENINĂ DE VARĂ 


Fă-mi, Doamne, cuvintele 
pline de sevă 

de râs îngeresc 

să pot să le-arunc către Tine 
mai sus 

tot mai sus 

să vin către Tine 

fără să simt 

când cuvintele se isprăvesc 


O mie de poeme nescrise 

îți flutură pe buze 

şi eu parc-aş şti 

Te pregăteşti s-arunci nada 

de la mii de kilometri cereşti 

E o noapte senină de vară 

e ora când 

greierii se-ndrăgostesc 

Hai, opreşte -Te! Carul Mare 

şi-a răsturnat roțile 

cutremurat de ecoul glasului Tău 
şi sufletul meu a crescut cât un munte 
de parcă m-am rătăcit 

prin încăperile Tale de Dumnezeu 


E-atât de vară în mine 


încât trupu-mi miroase-a copt 
şi sufletu-i tot un fior 

Sunt toată un gând 

şi-un zâmbet 

şi-o galeşă privire de-ndrăgostită 
şi nu ştiu 

cum poţi Tu 

să fii şi-n mine 

şi-n afara mea 

să fii una cu mine 

dar şi altcineva 


Altcineva ca un ecou 
ca un rotocol infinit 
ŞI MIC şi mare 

mereu rotit 


M-a copleşit bucuria 

ca o ploaie de vară 

sunt ca un lujer de crin: 

şi firavă 

şi puternică 

şi gata să cer ajutor 

şi catapultată-n al nouălea cer 


Strâng crinul la piept — 
mirificul 

imaginarul crin — 

cu grijă 

să nu mă-nec 

în mirosul divin 


Tu ştii să întrepătrunzi 
clipa cu veşnicia 

să fu mirific salt 

din viaţă în moarte 

şi din moarte în viață 
Haide, dă-mi un sfat 
dă-mi o povaţă: 

cum să fiu cu Tine 
fără s-ajung în Înalt?... 


Tu cunoşti resortul ascuns 

al respirației mele 

şi eu mă-nvârt în jurul lui 

ca şi cum m-aş învârti în jurul Tău 

Eu sunt înăuntrul Înăuntrului Tău 

şi mă prefac c-aş vrea să-mi dau de capăt 
deşi mă tem de ceea ce 

doar în adâncul fiinţei mele nu mă tem 
Dar încă nu cunosc adâncul fiinţei mele 
dar încă mai vreau să las viața 

să gâlgâie-n mine 


Aşa dreaptă cum stau 

cu privirea ridicată spre Cer 
cu mirosul întors în pământ 
sunt, Doamne, ce fel de avânt? 
Aşa răsucit 

întortocheat 

ca o casă de melc?... 


Mai bine ia-mi întrebările toate 

şi fă -le o sfoară de nori — 

Vreau să rămân subțiată-n albastru 
presară-mi in inimă, Sori! 

Căci uite, 

e ora când cântul de greieri s-a dus 
s-a dus licuriciul 

cu lampa lui luminoasă cu tot 

şi cântă-un Cocoş 

iar eu dintr-odată devin filosof: 

ca Diogene cu lampa zilei mă plimb 
şi nu văd nimic nicăieri 

Doar un glas nevăzut îmi şopteşte: 
peste tot doar păreri 

păreri sunt ziua şi noaptea 

mai bine trăieşte 

Şi-atunci, ascultătoare 

privesc în jur: 

o buburuză-şi ia zborul 

de pe firul de iarbă plăpând 

o pisică-şi spală fără grabă labele 
doi boboci se rostogolesc 

trăgând de-aceeaşi râmă 

un căţel se- nvârte -n jurul cozii 


apoi ascult 
neauzitul cânt 

ce toate le desface 
preumblând 


Totul e copt în mine de-acum 

şi ceva îmi trece prin trup ne-ncetat: 
nu ştiu cât e gust 

cât miros 

şi cât glas 

nici nu ştiu cât păstrez 
şi cât las 


Din afară de timp 

mi se-ntoarce resortul 
şi mă torc într-un fir 
tot de unde-am rămas 
şi ieşită din iarnă 
mă-ntorc iar în vară 
şi mă las cotropită 
devorată de ceas 


E-un aer tainic astăzi — 
ce plin e de lumină! — 
şi pacea-şi face cuibul 
în creştetu-mi trezit! 
Ci doar deplina pace 
întinde sfori albastre 
pocale de lumină 
continuie vărsări 

Atât de simplă pare 
viața-n revărsare 

de duh prea sfânt şi tainic 
încât adoarme-n mine 
viaţa cea trecută 

şi eu devin o poartă 
prin care se strecoară 
neauzite muzici 
pierdute prin culori 


Ci poate pentru-o clipă 
simt Neclintirea-n mine - 

nici vântul nu adie 

şi viaţa stă pe loc — 
Aşa doar pot să aflu 
ascunsa împăcare 
ce-n fiece suflare 

un cuib şi-a înjghebat 


Aşa doar pot s-ascult 
neauzitul cânt 

ce toate le desface 
preumblând 


Simt cum mă-nvăluie 
mirifici fiori 
ce-aşteaptă să trec 
sub petale de flori. 


13. VI. 2005 

RUGA JIDOVULUI RĂTĂCITOR 


O, Doamne, 

dă-mi un bob zăbavă 

în fuga mea 

de ani şi ani 

Mi-a devenit credinţa dar 
nu mi-a fost fuga în zadar 


Nu mi-a fost fuga-n risipire: 
Duhul cel Sfânt s-a pogorât 
şi Tu ai devenit ivire 


Nu mi-a fost fuga în zadar: 
când Duhul Sfânt încet se lasă 
mi-e inima o liturghie 

şi Tu din Ceruri Te pogori 
divina mea Epifanie. 


8.1. 2005 

DOAR ZAREA SE PIERDE-N LUMINĂ 


Doarme inima mea 

doar zarea se pierde-n lumină 
doar depărtarea 

doar munţii 

albi de dor 

farmecă lumea 


Eu 

doar aştept 

zarea să picure 
roua trezirii 

să strălucesc 

ca un brad luminat 
cu crengile-n sus 


Numai cântecul neauzit 
omul îl mântuie 
Murmură gândul în mine: 


dusu -m-am dus. 


5. III. 2006 

MI-E SUFLETUL ÎN AȘTEPTARE 


Mi-e sufletul în aşteptare 
ce el aşteaptă cine ştie, 
dar e prezentă acea tăcere 
ce adevărul doar îl scrie 


Tăcere. Scări întortocheate 
m-aduc prin cețuri iar la Tine 
şi nu Te văd. Simt doar căldura 
cum mă ridică din ruine 


Văd doar coroana cum s-arată 
şi cum dispare sus pe cer 

Pe nesimțite-mi intri-n suflet 
şi îmi rămâi ca ienicer 


Nu vreau să ştiu ce am gândit 
până acum numai o clipă 

Îmi spune gândul că eram 

numai un suflet în risipă 

Doar zborul, ştiu, mă-mbogăţeşte 
şi mă ridică în lumină 

de-aceea stau în aşteptare 


şi uit că sunt un boţ de tină. 


13. II. 2005 


73 


STEAUA BETLEHEMULUI SFÂNT 


Poezia să tresalte pe umeri 

să devenim mai uşori 

să plutim deasupra pământului 
cum schiorii în salt uneori 


Şi-atunci o să ne-apară sub pleoape 
Steaua Betlehemului Sfânt 
şi duh ce pluteşte pe ape 


o să ne-adoarmă în gând. 


11. XI. 2003 

VIS 


Să trec prin mijlocul soarelui 
zburând pe raza a şaptea 
şi să răspund Divinului 


precum Ulyse monstrului Polifem: 


„Eu sunt Nimeni” 
Sau mai bine să nu răspund 


şi să- mi spun doar în gând 
„Eu sunt tăcerea” 

29. VII. 2005 


SOLVE E COAGULA 


Cum pruncu-şi lasă- n urmă 
placenta când apare 

şi fluturii gogoaşa 

când se rotesc în zbor 
rămâne- n urmă viaţa 

viață când apare 

şi totul se repetă 

căci eşti nemuritor. 


20. VII. 2005 

O LUME ABIA BĂNUITĂ 


O lume abia bănuită 
pluteşte prin gânduri 
prin corp 

Aş vrea s -o rețin 
dar îmi scapă 

cum puful cel moale 
de plop 


Simt cum intru în ea 

cum mă lasă 

să fiu mai uşoară 

ca fulgul 

şi o pace de vis mă cuprinde 
de parcă în mine- ar dormi 
pe veci Demiurgul 


Mai sus 

tot mai sus 

simt că urc 

fără mine 

şi totuşi, sunt eu 

şi- o lume abia bănuită 
mă scaldă- n lumină 
de zeu 


Şi starea aceasta de bine 

e starea firească dintâi 

cum îngeri în brațe m- ar ține 
şi stele plutind căpătâi 


T1 


Dar o voce -mi şopteşte din nori 
că mai aproape de mine- i 
Pământul 

şi că sufletu - n piept 

nu -mi va creşte 

până nu mă bântuie 

vântul 


Până nu sunt una 

cu lutul 

şi călcată- n picioare 
de cei 

pe care i- am scos 
din țărână 

şi 1 -am iubit 

ca pe zei 


Numai atunci 

numai atunci 

sufletul meu 

va ţâşni ca o navă 

în sus 

învăluit într- o tandră lumină 
ce de veacuri se cheamă lisus. 

24. IV. 2005 


SCRISORI CĂTRE DOMNUL 


I 
Vreau să-ți scriu mereu câte-o scrisoare 
de când Te cobori la mine-n gând 
poate că-mi va creşte-n inimă o floare 
mare de la cer pân’ la pământ 


Vreau să-ți scriu mereu câte-o scrisoare 
numai din priviri să Ți-o trimit 

poate că-mi va creşte-n sân un soare 

să Te luminez de bun venit 


Vreau să-ţi scriu mereu câte-o scrisoare 
numai din tăceri să ţi-o compun 

poate aşa vei şti că sunt rebelă 

chiar şi-atunci când vreau să mă supun 


Tu eşti eul meu cel mare doar 
şi în Tine eu mă recunosc: 
sunt un mic cercel într-o Ureche 


ce captează suflete cu har. 


1. I. 2007 

II 


Într-un râu de lacrimi, Doamne, 
de-aş putea să curg mereu 

să se topească în mine - 

mic şi tainic — Dumnezeu 


Într-un râu de lacrimi, Doamne, 
de-aş putea să curg la vale 
şi-un semn tainic de lumină 
poate mi-ar ieşi în cale 


Într-un râu de lacrimi, Doamne, 
de-aş putea să mă tot scald 
poate Te-aş vedea pe Tine 
stând în cerul cel mai "nalt 


Şi să-ți las a mea scrisoare 
scrisă-n suflet cu iubire 
poate-aşa nu va şti Cerul 


cât sunt eu şi cât sunt Fire. 


1. I. 2007 

III 


Ca o adiere de vânt 
Te-am simțit, Doamne, 
la mine-n gând 


Ca un glob de foc 
în inima mea 
ti-ai făcut loc 


Am vrut 

să mă dau mai încolo, 
dar oricum mă-ntorceam 
erai şi Tu acolo 


De-atunci 
numai porumbei 


cu crengi de măslin în plisc 
privesc în zare 


Privesc corabia 
în larg dacă n-apare. 


1. I. 2007 

IV 


Cel ce mă iubeşte 

şi-n mine Şi-a făcut sălaş 

în rouă dimineaţa se-oglindeşte 
iar noaptea stă cu stele la taifas 


Cel ce mă iubeşte 

şi-n mine şi-a făcut sălaş 

din cerul Lui pe toți ne urmăreşte 
şi ne ghidează-n fiecare ceas 


Cel ce mă iubeşte 

şi-n mine Şi-a făcut sălaş 

prin porumbei ne aminteşte 

că Duhul Sfânt la noi a mai rămas 


Cel ce mă iubeşte 
şi-n mine şi-a făcut sălaş 
cu mine-n gând se sfătuieşte 


şi scrie-n locul meu de-un ceas. 


1. I. 2007 

y 


Atât de multe-avem să ne mai spunem 
încât doar vorbele sunt de prisos 
Tăcerea doar în brațe ne-ar mai ține 
cum un copac cu trunchiul prea vânjos 


Atât de multe-avem să ne mai spunem 
de parcă din alt cer m-ai fi adus 

şi vrei acuma să-mi mai spui în lume 
ce mi-ai mai spus cândva acolo sus 


Atât de multe-avem să ne mai spunem 
încât Te-ai hotărât la vorbe-a renunța 
Mirific peisaj ce n-are nume 

de sus de-a rostogolul mi l-ai da 


Să pot să-l țin - săracă pe-ai mei umeri — 
bogată-aş deveni şi m-ai salva 
de zilele Tu doar vei vrea să-mi numeri 


nu-n vorbele, ci în tăcerea mea. 


2. I. 2007 

VI 


O poezie 
ascunsă-ntr-o sămânță 
din inima mea creşte 
cum rodul în pământ 
Poate că-n Cer 

“nainte de-a mă naşte 
că Ţie îţi voi scrie 
făcut-am jurământ 


Sunt, Doamne, ca o iarbă 
ce fruntea grea şi-o pleacă 
şi prea multă iubire legănând 


Sunt, Doamne, ca o trestie 
ce gândul şi-l împrăştie 
dar şi un scai de poala Ta 
să mă tot ţin, să mă tot ţin 
să văd copilul cel divin 


Cu ochiul cel întors să-l văd 
în mine cum îşi face vad 

şi ca o apă-nvolburată 

îmi soarbe zilele ce-mi scad 


Cu ochiul cel divin, întors 
cu lumea Ta să o străvăd 
când pacea mi se lasă-n os 


şi fără somn eu pot să văd. 


2. I. 2007 

VII 


Ca un vârtej spre Tine mă întorc 

mi-e timpul grabă, noaptea-mi e aproape 
şi nu ştiu zilele cât le mai torc 

lumină cât mai intră sub pleoape 


De la un timp, în mine când privesc 
nimic nu este cum a fost cândva 
Spre care eu să pot cheia să-ntore 
să aflu că nu sunt altcineva?... 


Mai bine fug de mine şi mă strâng 
ca melcu-ntr-o cochilie strivită 
şi mă gândesc la Tine cum s-ajung 


pe o cărare cu lumini tivită. 


3. 1. 2007 

VIII 


O clipă m-ai făcut să zbor - 
m-a ocrotit a Ta Aripă - 

şi nu-mi păsa în zborul meu 
de sunt prea mare 

sau prea mică 


Ce stea ascunsă ai văzut 

din limpezimea -Ţi necuprinsă 
de-n jurul meu Te-ai rostuit 

şi m-ai lăsat de Tine ninsă?... 


Din care viață mă cunoşti 

de ţi-ai vărsat în mine Lumea 

de am crezut că am un rost 

din acea viaţă-n cea de-acuma?... 


Era umil sufletul meu 

şi trist că nu-şi mai ştie rostul 
M-ai făcut cer peste pământ 
deşi din lut mi-e adăpostul. 


26. XII. 2006 

IX 


Mi -e-atât de dor de Tine 
că Ceru-ntreg cu stele 

de s-ar muta în mine 

cu nu m-aş lecui 


Eşti mai presus de ele 
eşti mai presus de îngeri 
de-ntreaga Ta ființă 

eu nu ţi-o pot găsi 


În joaca Ta cerească 

Tu mi-ai cuprins făptura 
şi m-ai făcut alături 

de Tine să mă simt 


Şi-acum când amintirea 
mă roade cu-al ei vierme 
că vis doar a fost totul 

şi nu iubire sfântă 

aş vrea să pot să mint. 

26. XII. 2006 


X 


Acum dintr-o suflare 
să pot să te cuprind 

să rup din noapte vălul 
ca să Te simt venind 


Sfidând iar depărtarea 
ce-n cale ne va sta 

să Te iubesc cu spaimă 
ca-n cer de mahala 


Ardoarea Ta cerească 
să mi-o cobori în sân 
ca îngeri ce adastă 

în poduri vechi cu fân 


Să nu mai ştiu de-s suflet 
ascuns în trup de lut 

sau lut ascuns în suflet 
ce-abia de pot să-l duc 


de mare ce mi-e cerul 
ascuns în bolta lui 

şi nimeni nu mai poate 
să prindă-n el un cui 


Un cui să lase-n clipă 
o toartă de la Cer 
pierdută în lumină 

să uit că am să pier. 

26. XII. 2006 


XI 


Îţi scriu sfidând timpul 
pe nerăsuflate 

În mine-ascund Cerul 
şi beau Anotimpul 

ŞI nici că îmi pasă 
pedeapsa de-i mare 


Cutez către Tine 
s-arunc o strigare 
pe-o rază să lunec 
şi raza de-i mică 
cărarea-mi întunec 
dar zbor înainte 
Lumina-aşteptând 
luminând aşteptare. 


26. XII. 2006 

XII 


Târziu în noapte gândul meu 
devine cânt, devine dor 

când mă gândesc la Tine, Doamne, 
şi toată, toată mă-nfior 


Eu un arcuş pe placul Tău 

să fiu aş vrea, să cânt duios 
să-mi crească-n suflet trandafiri 
când mă pătrunzi până la os 


Credinţa-n Tine e un dar 
ce Tu mi-l picuri din senin 
şi-aud în mine-o liturghie 
când Tu devii pâine şi vin 


Nu ştiu prea bine să mă-nchin 
nici să m-aplec pe la icoane 
Te simt ca pe-un iubit divin 


şi-am să mă pierd în Tine, Doamne. 

12. 1. 2007 


II. 


LUMINA DE PE MUNTE 


Poetului monah Daniil Sandu Tudor 


in memoriam 

MOTTO: 
<<De câte ori te gândeşti la Dumnezeu, e semn 
că Dumnezeu s-a gândit deja la tine. >> 


Părintele monah Cleopa Ilie 


<<Dumnezeu nu are nevoie să-i recităm 
rugăciuni, ci vrea ca acest cuvânt să devină trăit 
de noi înşine.>> 


Părintele monah Iustin Pârvu 

LUMINA DE PE MUNTE 


„Eşti rupt din soare azi, Hristoase, 
şi-aşa vei fi în veşnicie 

şi bucuria ne îndeamnă 

să ridicăm noi trei colibe 

să stai cu Moise şi Ilie 

Îţi simţim sufletul în oase - 

eu — Petru, Iacob şi loan 
Primind Lumina Ta divină 
uităm de lumea de mai an 

Căci fără griji ne vrei, ca paseri, 
să Te slujim întru mulți ani” 


Dar Petru nici nu terminase 

cu ruga ce avea de spus 

căci Tatăl într-un nor deasupra 
îl apăra pe Domn! lisus 

Şi înţelese el atunci 

că rostul lor e-n lumea toată: 
să-i lumineze pe creştini 
împânzind toți pământul roată. 


6. 08. 2007 

ÎNDEMNURILE DUHULUI SFÂNT 


Ci fii precum luna 
devii ca pamântul 
De vrei să fii soare, 
să-ți ţii jurământul 


Jurământ de iubire 
şi de bucurie, 
altfel devii vânt 

şi ai viața pustie 


Fii linişte-adâncă 

şi creşti în tăcere 
Lumina ţi-e mamă 
când ție-ţi eşti vrere 


Şi viaţa şi moartea 

îți vor fi aproape 

şi-o lume întreagă 

Îţi va creşte sub pleoape 


De te-apleci, 

ai s-auzi iarba 
vibrând de iubire 
pământul te va chema 
din adâncuri de fire 


De ochii ti-i ridici spre cer, 
cuvinte-ntoarse în ecou 

prin tine vor vibra când pier 
Şi marea de o vei privi 

în fiecare picătură 

privirea ta va străluci 


Şi tot ce-i spirit prins, captiv 
în vraja ta se va ivi 

din imemoriala vreme 

şi în lumina dimineții 

ca un izvor viu va ţâşni. 

22. 1. 2007 


MĂ ODIHNESC ÎN OCHIUL TĂU 


Tatălui Ceresc 


Mă odihnesc în ochiul Tău 
în Ochiul tău de Dumnezeu 
şi totuşi, eu Te uit mereu 


Trăiesc în lume, n-am habar 
cum să trăiesc, un om gregar 
deşi Te simt cum mă-nconjori 
de-atâtea ori, de-atâtea ori 


Eu vreau doar liberă să fiu, 

dar când mi-e ochiul greu, pustiu 
refugiu-n Tine caut iar 

cu inima săltând pe jar 

cu inima săltând duios 

când mă pătrunzi până la os. 


21. II. 2007 

LA MARGINE DE TIMP 


La margine de timp 
cu pasul blând, de zeu 
la margine de timp 
m-aşteaptă Dumnezeu 


Cu mantia întinsă 

cu ochiul Lui de foc 
cu vorba din tăcere 
s-accept Celestul Joc 


Să trec din lumea asta 
în lumea de lumină, 
în haina străvezie 
lăsând în urmă tină 


Să-mi amintesc pe dată 
ce-am fost odinioară, 
în viaţa asta ternă 
venind a câta oară? 


Deşi nu ştiu nimic 

din ce am fost cândva, 

mă cred a fi în lume 

acum altcineva 

Urmez acea chemare 

ce e-n străfundul meu 
şi-mi spune-un eu din mine 
că-s os de Dumnezeu. 

26. II. 2007 


MĂ-NCEARCĂ, DOAMNE,-UN DOR 


Mă-ncearcă, Doamne,-un dor de mine 
de parcă-n mine am murit 

sau poate că e dor de Tine 

căci simt în mine-un infinit 


Un infinit ce mă separă 

de pacea ce mi-o dăruieşti 

şi simt un vid ce mă doboară 
în mine, Doamne, când nu eşti 


Deodată lin Te simt pe creştet 
cum mi te laşi ca un balsam 


Devin din nou lumina blândă 
din clipa-n care mă năşteam. 


26. II. 2007 

VIS 


Ca gheaţa polară de rece să fiu 
căldura Iubirii să pot să ţi-o ţiu 
În linişte-adâncă să pot să Te sorb 
să crească în mine un suflet enorm 


În graţia Ta să pot să mă-nalţ 

în zborul divin fără scară sau lanţ 
Să pot să privesc în adâncul divin 
ca o axă-ntre poli să pot să devin 


Înțelegerea să-mi strălucească-n privire 
precum polii Pământului strălucesc în Iubire 
Coloana să mi-o-ncingă lubirea ca brâuri 
braţele mele să curgă în râuri 

iar faptele mele, fără aripi sau şine 
s-ajungă-n Marea Compasiunii divine. 


26. II. 2007 

CUM PHOENIX DIN CENUȘĂ 


E-un suflu blând în aer 
un suflu lin, şoptit 
ca-n ziua Maicii Sfinte 
când Pruncul s-a ivit 


Ai zice că-i o zi ca şi-alte zile sfinte, 

dar fiecare om pe lisus Fiul simte 

şi simte cum văzduhul în suflet îi tresaltă 
şi un foc viu s-arată 

păcatul să i-l ardă 


Cum Phoenix din cenuşă s-a ridicat mai sus, 
crucificat, se naşte din moarte iar lisus 


Natura-ntreagă-i trează 
din lisus când renaşte 


şi Duhul Sfânt primeşte 
în prima zi de Paşte. 


30. III. 2007 

ÎŞI PLÂNGE NATURA HRISTOSUL 


Un concert al naturii s-aude în noapte 
concert din suspine, din plânset şi şoapte 
Îşi plânge natura Hristosul de-o vreme, 
îl plânge c-aude pe Cruce cum geme 


EI plânge pe Cruce încet până-adoarme 
să vină doar îngeri din somn să-L întoarne 
Din somn să-l întoarne, să poată să vie 


cu-apostoli la masă, căci, iată-L, învie! 


Şi-odată cu lisus natura renaşte 
Renaşte şi omul, e ziua de Paşte! 


30. III. 2007 

COROANA TA DE SPINI 


Domnului lisus Christos 


Coroana Ta de spini 
în lauri se preface 

în fiecare an 

de mii de ani încoace 


Privirea Ta e-ntoarsă 
spre Cer şi spre Pământ 
să fii Tu chezăşie 

să fu Tu legământ 


Căci Tatăl Te-a vrut jertfă 
când s-au umplut pahare 
vărsate prin Adam 

în vise milenare 


Umplute cu păcatul 
ce veşnic se repetă 
în singura ființă 

ce s-a numit bipedă 


Sunt oameni ce nu-s fii — 
osânda ţi-o vestesc 

Cu inima pustie 

în veci Te chinuiesc. 

31. III. 2007 


DE-O VEŞNICIE MĂ ÎNTORC LA TINE 


Tatălui Ceresc 


Eu sunt un gând 

din infinite gânduri 
împrăştiate-n spațiu 

cu lubire 

De-o veşnicie mă întorc la Tine 
aşa cum se întoarce-ntreaga fire 


Fără să ştiu prea bine 

cine sunt 

şi câte vieți m-am preumblat 
prin spațiu 

eu în iubire Ta mă pierd umil 
sorbindu-Te-n tăcere 

cu nesațiu 


Ca-ntr-un mănunchi 
Tu-ai adunat în Tine 
Iubirea şi Înţelepciunea-n 
două fire 

ce se unesc şi se despart 
mereu 

în spiritul Tău sfânt 

de Dumnezeu 


Noi cu lubirea Ta 
toți firul vieţii toarcem 

şi cu iubirea noastră ne întoarcem 
Prin bine şi iubire pentru semeni 
e viaţa noastră cu a Ta asemeni 
Chiar dacă din mânie ne creezi 
doar cu Iubire Tu ne priveghezi 


Tu temple vrei din noi 

să construieşti 

În inimă-i altarul 

în suflet sunt fereşti 

Puterea Ta e-n soare, lună, stele, 
dar omul mai presus l-ai pus de ele 


Iubirea S-a născut întâi din Sine 

Primind în ea Viaţă, Lumină şi Înţelepciune 
şi toate împreună sunt Cuvântul 

din care s-a născut apoi Pământul 


Cuvântul însuşi se împarte-n Sine 
Creația fiind mare prin micime 
Tot încercări ne dăruieşti în viaţă - 
e jocul Tău divin ca o povaţă 

Prin luptă spiritul ni-l întăreşti — 
eternitatea Tu ne-o pregăteşti 


Ca o oglindă este chipul meu 

în care te vezi Tu ca Dumnezeu 
De eu sunt bun şi drept 

şi blând, de sunt 

Tu asta îmi întorci 

ca legământ 

De sufletul mi-e negru ca la furii, 


104 


judecător devii şi Te înfurii 

Iubirea ce mă-ndeamnă să Te sorb 

e al Tău spirit ce mă-nvăluie în somn 
şi care mă veghează când înviu 

şi recunosc: Tu eşti Cuvântul Viu. 


15. IV. 2007 

CAUTĂ NUMAI ÎN TINE 


Nu mai căuta în iarbă 

NICI în pietre, nici în cer 
Caută numai în tine 

până toate în jur pier 

Şi-ai să simți atunci Lumina 
cum te-nvăluie, te cheamă 


Pentru-atâta fericire 
sufletul poți să-ți laşi vamă. 


11. V. 2007 

TU EŞTI IZVORUL 


Domnului lisus Hristos 


Tu eşti izvorul ce m-adapă 

când apă n-am să-mi curgă-n suflet 
Tu eşti puterea ce mă-mpacă 

şi mă dezmiardă cu-al său cuget 


Imensitatea —Ți este-n fire — 
Tu eşti Pământul, eşti şi Cerul 
Mă pierd în sufletul Tău pur 
să mă prefaci din temelie: 

eu, scândura şi Tu, Dulgherul. 


12. V. 2007 

NUMAI DE LA O SINGURĂ STEA 


Numai de la o singură stea 
Lumina să-ți vină-i 
de-ajuns 

Freneticul entuziasm 

cu sete te lasă pătruns 


Numai de la o singură stea 
iubirea să-ți vină 

şi zbori 

Cu Tatăl alături te simți 
uneori, uneori 


Numai de la o singură stea 
credinţa să-ți vină 

mereu 

şi-ai să simţi 

cum în tine pluteşti 

cum te simți 

ca şi cum ai fi zeu. 


22. V. 2007 

ÎNŢELEPCIUNEA SFÂNTĂ 


Orice pereche-şi are zeii săi — 
întreabă aerul, întreabă marea 
întreabă cerul când este senin 
şi în albastru doar îşi vrea culoarea 


Orice pereche-şi are zeii săi — 
întreabă mânzul când abia se naşte; 
picioarele-şi îndreaptă într-o clipă 
şi-n lapte, iarba parc-ar vrea a paşte 


Întreabă fluturii dansând în zbor 

şi păsările desenând triunghiuri 

de parc-ar şti că -Nţelepciunea Sfântă 
se-arată lumii numai în trei unghiuri 


Orice pereche-şi are zeii săi 
uniți într-unul singur ce-i Iubirea 


care cu-nţelepciune pace-aduce 
lăsând să curgă peste lume firea. 


23. V. 2007 

CA O ADIERE DE VÂNT 


Domnului lisus Hristos 


Ca o adiere de vânt 
mă-ncearcă dorul 

ca o durere uitată demult, 

dar cu nerăbdare Te sorb 

când Te simt în aerul 
înmiresmat la trecerea Ta 
şi-mi ţin respirația câteva clipe 
să nu adorm 


În Tine Cerurile toate se rânduiesc 
şi tot la altă cotitură eu Te găsesc 
Mă grăbesc în mine 

alergându-mă în ritmul inimii 

tot în spirală să Te ajung 

O spirală mereu mai îngustă 
mereu mai aproape de vârf 

să devin râu, să pot să curg 


Doar o dată în Ochii Tăi nevăzuţi 
să privesc 

şi lumile se-ntore în punct 

se isprăvesc 

Micul devine mare 

şi marele devine mic 

ca-ntr-un caleidoscop ascuns 
în zaţul de cafea dintr-un ibric 


Cum poate fi măreția firească 
şi umilinţa, măreaţă 

numai Tu ştii, 

dar totul în jur 

de Tine-mi vorbeşte 

şi mă învaţă să mă smeresc 
Te văd ascuns în ochii blânzi 
ai ființelor nevorbitoare 

şi simt cum cresc. 


26. V. 2007 

TU DUPĂ FIREA TA, MĂ VREI 


Domnului lisus Christos 


Tu baţi la poarta sufletului meu 
Tu baţi mereu, Tu baţi mereu 
Tu după firea Ta mă vrei 

cu Tine-n Cer să fiu şi cu 


Ca pasărea Tu vrei să fiu: 
de grija vieţii să nu ştiu 
În mine eu să pot să zbor 
aşa uşor, aşa uşor 


În mine eu să Te-ntâlnesc 
ca să plutesc, ca să plutesc 
şi ca o pasăre în zbor 

cu Tine să mă contopesc 
cuprinsă toată de fior. 


27. V. 2007 

ASCULT... 


Tatălui Ceresc 


Ascult cum se trezesc 

sfinţii-n biserici 

şi-n mine rămân 

când Tu mă priveşti 

Tu-mi aduci Departele aproape 
ascunsă prin colțuri 

de sunt, mă găseşti 


Şi muzici aud 

cum îmi cântă în suflet 
durerea mă lasă 

şi grijile-s vânt 

Şi urc fără mine 

şi urc fără scară — 


mi-e graba să ard 
ascunsă-n Cuvânt. 


29. V. 2007 

OCHIUL LĂUNTRIC 


În noapte-ascult un Ochi lăuntric 
ce-mi aminteşte zeul indic 

când lumea-ncet o zămislea 

apă şi lut punând în ea 


În noapte lumea o cunosc 
prin Ochiu-acesta plin de rost 
prin Ochiu-acesta văd mereu 
icoana sufletului meu 


În noapte văd un Ochi lăuntric 
ce mă învăluie, mă cheamă 

El tainic îmi întinde-o undă 

şi în tăcere mă îndeamnă 
plutind uşor, să urc mai sus 
desprinsă toată din secundă. 

30. V. 2007 


TRUPU-MI E PĂMÂNTUL ÎN MIŞCARE 


Tatălui Ceresc 


Sunt ca o sămânță fără apă — 

doar când mă priveşti, eu pot să cresc 
Din Iubire, sufletu-mi s-adapă 

şi cunoaşte raiul pământesc 


Sunt ca o sămânță fără soare — 
cu Lumina Ta mă înveleşti 


Trupu-mi e pământul în mişcare 
şi-n el gândul Tu mi-l ocroteşti. 


4. V. 2007 

DEPARTE DE URMELE MULȚIMII 


Lui Parmenide 


Departe de urmele mulțimii 

dincolo de porțile Zilei şi ale Nopţii 
aşezat într-un car celest 

şi însoţit de fiicele Soarelui 
călătoreşti pe Calea divină - 

calea celui care ştie cât de departe 
îi doreşte inima s-ajungă 


Acolo tu întâlneşti Zeița 
care-ţi făgăduieşte să ridice vălul 
dintre părere şi adevăr. 


29. IV. 2007 

PĂRINTE, DOAR TU ŞTII 


Tatălui Ceresc 


De sunt un veşnic pelerin 
şi-un oaspete pe-acest pământ, 
Părinte, doar Tu ştii — 
menirea mea e scrisă-n Cer 

la Tine-n gând 


M-ai vrut lumină din Lumină 
să pot alăturea să-ți fiu 

să mă despart de tot ce-i haos 
unind contrariile din tină 

şi-n mine eu să te contemplu: 
mişcare vie în repaos. 


18. VI. 2007 

TU EŞTI UN CÂNTEC 


Domnului lisus Christos 


Tu eşti un cântec ce se naşte-n Cer 

şi creşte pe Pământ în trup de semeni 
Tu eşti Acel ce cu nimeni nu semeni, 
deşi tot Tu le semeni tuturor 


Tu eşti o melodie-n al meu suflet, 
o muzică ce mă transmută-n Cer 


armonizând contrariile din mine: 
să fiu şi cer şi trup, ca să nu pier. 


4. VII. 2007 

MĂ UIT LA CHIPUL TĂU 


Maicii Fecioare îndurerate 


Mă uit la chipul Tău dintr-o icoană 
mă uit la chipul Tău, Divină Mamă, 
la Fiul şi la Tatăl cum Te rogi 

să ne mai păsuiască înc-un timp 
de-a vremilor păcate 

să nu dăm încă samă 


Ai mâini împreunate 

şi ochi pierduţi în zare 

iar lacrime căzute pe obraz 
ne-arată că durerea ta-i prea mare 


Dac-am putea să ne rugăm şi noi 
şi rug aprins să devenim - 

ca Sandu Tudor - 

de lacrimi s-ar usca obrazul Tău 
şi-ar trece-n noi durerea 
transfigurată-n dor. 


14. VII. 2007 

PORTRETE SPIRITUALE DE MONAHI 


PATRIARHII MOLDOVEI 


În munţii tăi înalți de brad 
preoţi monahi şi-au făcut vad 
Dacă ai şti, Moldovo, şti, 
lacrimi potop ti-ar tot țâşni 
Cu ele ai împărăţi 

cărări de munți prin sihăstrii 
Sunt lacrime de pătimire 

dar sunt şi lacrimi de iubire 
pentru cei trudnici întru sfinți 
poveţe dând l-ai tăi părinți 
Poveţe cum ştiu să îndure 
necazuri, trude prin pădure 
După ce-au fost prin închisori 
l-a comuniştilor orori, 

ei şi mai aprig se rugau 

mai mult pe lisus îl iubeau 
ținându-şi singuri slujbe-n dar — 
păsări în stol cântau tropar 
apoi se alergau în stol 
monahilor tot dând ocol 

care pe umeri, care-n creştet 
să nu mai fie Cleopa veşted 
Tinereţea să-i fie dragă 

când purta sfinţii în desagă 
şi tot citea în munţi la stână 
când oile-aveau iarbă bună; 
care pe umeri, care-n cioc 
să-i fie drag lui Papacioc 
să-i țină hangul lui Ilie 

când mai slujeşte-o liturghie 
{c-aşa-i spusese Paisie} 

Să-i fie drag şi lui Iustin 

să uite-atât amar de chin 
când comunişti i-au făcut vânt 
prin multe închisori la rând 
Iar în chilie la Rarău 
s-aprinde Sandu ca un zeu 
Devine tot un rug aprins 
Maicii Fecioare-l ține-ntins 
Să-i mulțumească vrea frumos 
că ea îl naşte pe Christos 

ÎI naşte veşnic pentru fii 

şi pentru Marte şi Marii 
dându-le sfat să țină dreaptă 
cumpăna vremii pe pământ 
să n-aibă viaţa lor deşartă. 


11. VII. 2007 

II. 


PĂRINTELUI MONAH IUSTIN PÂRVU 


Sfinţenia-i blândețţe, iubire-nţelepciune 
sfinţenia-i lumina ce ne pătrunde-n sine 
Sfinţenia-i durerea ce trece în destin 

şi toate sunt cuprinse-n Părintele Iustin 


De poți să îi treci pragul 
devii tu bucurie 

şi te ridici în slavă 

şi clipa-i veşnicie 


Privesc cum miruieşte privirea ta prea clară 
ce trece şi prin ziduri spre Poarta cea stelară 
Părinte, miruieşte păcatele, le unge 

să pot să simt iubirea prin carne cum străpunge 
Să fiu un foc nestins 

să pot să simt în mine 

Învingătoru-nvins 

Să pot să simt în mine 

cum te ridici la Cer 

şi toate în jur piară 

în duh ca să nu pier. 


22. VII. 2007 


III. 

PĂRINTELUI MONAH DANIILTUDOR 
In memoriam 

Chiar Tu, Părinte, eşti un Rug Aprins 

ce peste ani lumină ne-a trimis 

credință-adâncă, smerenie, tăcere 

un Rug ce se hrăneşte cu durere 

Destin de mucenic Tu ai avut 

ce paşii în durere ţi i-a vrut 

Prin manuscrise din biblioteci 

Tu căutai întâi viaţa de veci 


Voiai cu inima Ta să pătrunzi 

prin viaţa sfinţilor în cari te-afunzi 
dar vrut-a Dumnezeu să uşureze 
calea de veci şi viața să-ți scurteze 
Umblând de ani cu lanţuri la picioare 
menit îţi e s-ajungi în calendare 
pictat să fii în fresce din biserici 

Tu suflete să poți ca să desfereci 


Ca Tine să-l simţim pe Domn’ Hristos 
Lumină cum pătrunde pân! la os 
Ca Tine-n rugăciuni să avem har 
cu Rugăciunea inimii, tropar 
Ca Tine s-avem sufletul duios 
să-l punem Maicii Domnului, icos 
Condac să vrem ca Tine să-l trăim 
şi Maicii Sfinte să îl dăruim. 
23. VII.2007 

IV. 
PĂRINTELUI MONAH ARSENIE BOCA 


In memoriam 


În chilia de pe munte 
Jos, pe scândura de brad 
un monah stătea de strajă 
lui lisus să-i facă vad 


N-are pat, are doar masă 
unde ţine cele sfinte 

şi-un dulap modest, de ţară 
cu puţină-mbrăcăminte 


Dinspre Cer, pe-a lui chilie 
o lumină blând se lasă 

şi-i pătrunde-ncet în suflet 
cum pătrunde o mireasă 


Stă monahu-n rugăciune 
rug aprins devine-n noapte 
Ochii lui devin făclie 

ce aprinde a lui şoapte 


Când lumina se zăreşte 
şi coboară printre brazi 
şi monahul vine-n vale 

însoțit de ochii calzi 

ai jivinelor pădurii 

ce ştiu a-i da ascultare 
când le dojeneşte blând 
şi le-apucă de-o ureche 
şugubăţ, pe fiecare 


Meşter a picta icoane 

şi pereţii din biserici, 

el şi-n suflete pictează: 
schimbă gândul, gând citeşte 
şi tu sufletul desfereci 


Suferinţa îi e dulce — 
pentru el, mană cerească — 
şi-i învață-a face cruce 
şi-i învaţă să iubească 


şi pe cei cu gânduri rele 
de-şi duc viaţa după gratii 

şi le toarnă-n suflet jele 
parcă saltă pe Jăratic 

„Tu, Arsenie monah, 

nu mă mai picta pe mine - 

îi şopteşte-n noapte lisus - 
tu în suflete pictează 

celor ce zic ,, oh!” şi „ah!” “ 


Iar monahul se gândeşte - 
gândul lui, cumpănă dreaptă 
Dând lui lisus ascultare 

de pe schele se coboară 

la mulțimea ce-l aşteaptă 


Şi privind pe fiecare, 

el îi ştie tot trecutul 

viitoru-i e cărare; 

şi chemându-l pe-al lui nume 
blând îi spune: 

„începutul!” 


Viaţa-n urmă se deşiră 
în a lui copilărie 
greşelile el le-nşiră 
din răsărit la chindie 


Monahul are răbdare 
şi-adâncime în privire 

Şi te-ntoarce, te descoase 
până-n suflet străluceşte 
soarele şi-ntreaga fire 


Ochii ţi-i cobori la gândul 
că îți este viața nudă 

şi, de Sus, El te priveşte 
şi-ţi insuflă gânduri bune 
despre viața asta crudă. 


29. VI. 2007 

V. CALUGARILOR ATONIŢI, MUCENICI 


INTRU CREDINŢĂ 


Viaţa voastră-aţi închinat-o 
Maicii Domnului, stăpână, 
chiar din zorii ei albaştri 
pân” trăirea voastră pură 

şi cu moartea se-ncunună 


Şi cu moartea se-ncunună 
pentru a păstra credința 
şi-astfel însăşi viaţa voastră 
deveni chiar biruința 


Bucuraţi-vă, călugări, - 

ați devenit mucenici 
şi-astfel viața voastră crudă 
în credință n-are piedici 


Căci voi ştiţi credința una 
lăsată de Domn! Iisus: 
Duhul Sfânt ce se coboară 
ni-l dă Tatăl Cel de Sus 


Căci voi ştiţi credința una 


lăsată de Domn Hristos: 
Duhul Sfânt ce se aprinde 

e la Paştele —ortodox 


Şi mai ştiţi că Liturghia 
este Însuşi Domn Christos 
umilinţa şi durerea 
pătrunzându-l pân’ la os 


Sângele şi carnea ruptă 

de pe trupul lăsat gol 

se jertfesc la Liturghie — 
Sfântul Vas nu-i un simbol 


Cine crede că simbol e 

tot ce se preface-n vas 

nu-şi vrea sufletu-n Lumină 
vrea un suflet de pripas 


Ataşat de lumea asta 
nu va mai urca la Cer 


şi va fi dintre aceia 
ce se nasc şi-apoi doar pier. 


25. 09. 2007 

VI. SFÂNTULUI SERAFIM DE SAROV 


Blând, cu mâinile întinse 
şi cu trupul împietrit, 
Serafim, nume de înger, 
stă de parc-ar fi murit 


Gândul lui e doar în slavă 
doar lumină, doar granit 
şi nu simte piatra dură 
cum genunchiul i-a strivit 


Maica Sfântă, milostivă, 
îi arată Cerul Sfânt 

drept răsplată că Serafim 
uită trupul pentru gând 


Şi trimite îngeri gingaşi 
inima să-i învelească 

în Lumină şi Duh Sfânt 
ca în slava lui să crească 


În privirea lui durerea 

se transformă în Lumină 
şi nu ştii, când te priveşte, 
de mai are în trup, tină 


Parc-ar fi dintre aceia 

coborâţi direct din Cer 

ce, înconjurați de slavă, 

în vecie nu mai pier. 22. 09. 2007 

VII. 


MONAHULUI GREC PAISIE AGHIORITUL 
In memoriam 


N-avea altă-nvăţătură — 
numai din Sfânta Scriptură 
ghid de viaţă îşi lua 

şi îl da şi altora 


Sfaturi de bună credință 
sfaturi umplute cu har 
date cu bunăvoință 

ca pe-un sfânt abecedar 


Pe toate le măsura 

viața de-l împresura 
Nimic nu-l intimida 

şi tuturor le spunea 

cum să se echilibreze 
viața să-şi coordoneze: 
„Vreţi să ştiţi secretul vieții? 
Treaz, în pragul dimineții, 
în juru-ţi nu alerga; 

altora te dăruieşte 

pân' lisus în tine creşte 


Neelintit în gând ca piatra 
Dumnezeu să-ți fie vatra 
Neclintit în gest ca pomul 
iubirea să-ți fie Domnul”. 
23. 09. 2007 

MONAHULUI ILARION ARGATU 


in memoriam 


Dangătul de clopot sfânt 
ca un leagăn împresoară 
liniştitul tău mormânt 


Ani de pribegie dură 
sufletul tău a-ndurat 
ascuns prin pereţi sau şură 
ca şi cum erai plecat 


Ingerii te-au ajutat 
să nu fii găsit de cei 
ce biserica ti-au luat 


Ca Manole, când pe Ana 
între ziduri a zidit 

purtând rodul lui în pântec 
făr' să se mai fi ivit, 

ca Manole, piatra sfântă 
cu-ndârjire ai zidit 

Cât ai stat ascuns prin case 
şi fugar neîncetat 

vedeai ziduri luminoase 


pe un cer crucificat 


Ţi-a dat Domnul semn divin 

ca să fii cu pacea-n suflet 
până vremuri bune vin 
Tu să ai speranţă-n cuget 
că vei ridica biserici — 
fiindcă asta ai promis 
Sufletul ca să-ţi desfereci 
pe Pământ ai fost trimis. 


25. 09. 2007 

CA APA, SUFLETUL SĂ-L AI 


Ca apa, sufletul să-l ai 

să poţi lui lisus să 1-l dai 
Ca apa să te laşi condus 
şi capul să-l pleci ca lisus 


Numai aşa te întăreşti 
să poţi durerea s-o primeşti 
Doar apa este picătură 
dar şi ocean cu geamandură 


Ca apa să te laşi respins 

să creadă toți că eşti învins 
şi-apol ca apa să-mpresori 
pe cel ce cade în erori 


Tu cu iubirea ta să-l cerți — 
doar prin iubire poți să ierți 
şi picătura din ocean 

devine toată un noian 

de pace, cântec şi lumină 
şi-atunci vei şti c-a doua oară 
veni-va lisus pe Pământ 

în corpul tău lumesc de tină. 


3. 07. 2007 

O NĂFRAMĂ DE IUBIRE 


O năframă de iubire 

a cuprins Pământul, roată, 
şi tresaltă-ntreaga fire 
numai omul, niciodată 


Numai omul nu aude 
strigăte în cele mute 
Numai omul nu priveşte 
iarba-n sânul lui cum creşte 


Numai omul nu visează 
ce-i în viața lui cea trează 
Numai omul nu presimte 


paşii lui lisus prin minte 


Numai inima de om 
n-are rod curat ca-n pom. 


3. VII. 2007 

CAPUL MI-L PLEC 
Tatălui Ceresc 


Capul mi-l plec pe firul de iarbă 

ca şi cum l-aş preda lui lisus mai degrabă 
şi simt tot ca firul cât sunt de umil 

când îl pleacă zefirul ce-i vântul —copil 


Accept umilința îngemănată iubirii - 

m-aş pierde în Tine ca tainele firii - 

Eu însumi o taină ce n-am s-o cunosc 

nici când trupul de-acum nu-mi va fi adăpost 


Faţa mi-apropii de floare uşor 

şi se naşte în mine-o dorinţă de zbor 
Atât de uşor Tu mă faci să trăiesc 
iubirea ce-i darul cel dumnezeesc 
Doar cu trupul lipit de rodnic pământ 
pot să-mi croiesc din iubire veşmânt 
Doar cu el contopită, pierdută în el 
pot zbura către Tine, deşi-ncetinel 


Dar ştiu că-ntr-o zi voi arde ca farul - 
lumina lui noaptea salvând marinarul - 
Şi-atunci tot mai sus voi putea să străbat 
zările toate ca un vajnic soldat 
Poarta Luminii, deschisă de îngeri, 
mă va salva de-ncercări şi înfrângeri 
şi poate de Tine la numai un pas 
voi auzi al tăcerilor glas. 
18. 09. 2007 

CÂND DUMNEZEU E-ATÂT DE-APROAPE 
Celor care se simt singuri 


Când Dumnezeu e-atât de-aproape 
de-Şi lasă Cerul peste noi 

cum poţi să crezi că eşti departe 
cuprins de griji, de frici-şuvoi? 


Priveşte-n tine mai adânc — 
în Rugăciunea lui lisus 
găseşti şi sprijin, şi iertare 
şi poţi urca mereu mai sus 


Priveşte-n tine mai atent 

cerând iertare lui Christos 

Şi-ai să vezi viața mult mai simplu — 
şi suferinţa-i de folos 

Dacă nu ştii ce simte omul 

când e-n primejdii şi necaz 

cum vrei să ştii ce este mila 

când vezi fiinţe de pripas? 

Cum vrei să ştii ce-a simţit Domnul 
pe Cruce când L-au răstignit 

de nu te laşi plecat ca pomul 

când norii negri s-au ivit?... 


Priveşte suferința calm 

şi spune-n gând că o poţi duce 

Acceptă viaţa ca pe-un psalm 

ce-l dărui Domnului pe Cruce. 4. 09. 2007 

DE NU TE POT IUBI CU FRICĂ 
Tatălui Ceresc 


De nu te pot iubi cu frică, 
eu simt în mine tainic dor 
De sunt aproape de furnică, 
nu-mi pasă - 

sunt numai fior. 


Un dulce-alint mă potopeşte 

şi ştiu că tu nu-mi dai fiori 
Poate c-alintul mi-aminteşte 

că Tu-mi eşti Tatăl Cel din nori 


Iubirea Ta nu stinghereşte 

ci liberă mă vrea mereu 

Prin zbor, prin dor mă sfătuieşte 
să te primesc în mine, Zeu 


Să-mi fii Tu mie Anotimp 
fără ceasornic, fără noapte, 


o pace-adâncă să cuprind 
primindu- Te, uitând de toate. 


4. 09. 2007 

DOAR PE DUMNEZEU VREAU PREOT 


Doar pe Dumnezeu vreau Preot 
şi Părinte, şi Iubit 

să tresalte în Lumină 
sufletu-mi nemântuit 


Să se legene în aer 
doar cu Dumnezeu în gând 
Duhul Sfânt să se pogoare 
ca o batere de vânt 


Ca o adiere lină 

pacea doar să mă-mpresoare 
să mă desprindă de tină 
boarea sfântă, iubitoare 


Să rămân ca o lumină 
ca un glob măreț, de foc 
să plutesc mereu în aer 
aşteptând Celestul Joc 


Şi-abia să-mi aduc aminte 
câte Jocuri au mai fost — 


viața mea ca o poveste 
spusă sieşi pe de rost. 


2. 09. 2007 

DAR EU MĂ-NVEŞMÂNT ÎN GRAI 
Tatălui Ceresc 


Ştiu că Tu mă vezi mereu, 
chiar de sufăr, de mi-e bine, 
dar eu mă-nveşmânt în grai 
şi nu pot vorbi cu Tine 


Tu cu gândul doar mă-ncerci 
şi-mi trimiţi a ta Lumină, 
fiindcă vrei ca să mă ierți 
şi să scutur din trup, vină 


Gând răzleț de răutate 

mă încearcă uneori 

şi atunci îmi dau cu seama 
că-s croită din erori 


Tot încerc să îndrept croiul 
să n-am inima pieziş 

să Te am din plin Lumină 
nu Lumină pe furiş 


Cum să fac să țin Lumina 
s-o păstrez ca pe un dar 
vreau să-nvăţ, dar eu sunt tina 
Şi de-aceea nu mi-e clar. 
15. 08. 2007 

PENTRU CE ECUMENISM?... 


Duhul Sfânt coboară astăzi 
ca-n vechime pe Pământ 

şi la fel ne împresoară 

în Iubire, ca-n veşmânt 


Dar ploile vin şuvoi 
şi e soarele mai trist 
fiindcă Tatăl-Adevărul 
n-a voit ecumenism 


Dacă e Cuvântul — Unul 

în Persoană întreit 

şi-a voit să se coboare 

în Fecioară împlinit - 

ca să spele de păcate 
lumea noastră pământească 
şi prin jertfă s-o îmbrace 

în lumină îngerească - 


pentru ce pluralitate în religii pe Pământ 
pentru ce ecumenisme lipsite de jurământ 
când de veacuri se jertfiră 

mucenici tot mii şi mii 

ce ne stau mereu deasupra 

ca dumnezeeşti făclii? 


Pentru ce să nu respecte Europa jertfa lor 
când Tatăl schimbă pe Fiul 

şi-azi pe Muntele Tabor?... 


Când faci simbol din credință 
pentru ce te crezi creştin 
gândind că în Vasul Sfânt 
rămâne pâine şi vin? 


Adu, Doamne, o lumină 
să trezească ochii minţii 
să se lepede de tină-n 
lumea asta toți părinţii! 


Să vadă că-n Sfântul Vas 
de vreo două mii de ani 
Trup şi Sânge au rămas 


Şi-ortodocşii vor unire 
dar unire-n Adevăr 

Ce e mai presus de fire 
nu se poate lua-n răspăr 


Tatăl rămâne-n unire 
cu Fiul şi Duhul Sfânt 


vrând o singură credință 
în vecie pe Pământ. 


7. 09. 2007 

MI-E FOAME DE TINE, IISUSE 


Mi-e foame de Tine, Iisuse, 
Te chem prin tăcere şi dor 

Te chem prin cuvinte nespuse 
să pot să devin doar fior 


Să pot să devin doar iubire 
să pot să devin doar un gând 
năframă de foc peste fire 

ca frunza, mă legene-un vânt 


Un vânt ce nu-i vânt 
e iubire 

Un vânt ce nu-i vânt 
e Duh Sfânt 


Mi-e foame de Tine, Iisuse, 
şi simt cum în cerc mă roteşti 


Te chem prin cuvinte nespuse 
ca să ştiu cine sunt, Cine eşti. 


4. 07. 2007 

RUGĂCIUNEA INIMII 


Arde-mă-n lubire, Doamne, 
să devin un sfeşnic viu 
să-Ți pot lumina pe Cale 

pe aproape când Te ştiu 


Inima să-mi lumineze 
trupul meu de tină plin 
să-mi ajungă-a ta Lumină 
zilele cât le mai țin 


Curgă liniştea în noapte 
să devină rugăciune 
îmbrăcând a mele şoapte 
luminând ca un tăciune 


Tainic aripe de îngeri 
să plutească-n Cerul Sfânt 


şi plutirea lor să lase 
doar Lumină pe Pământ. 


15. 08. 2007 

CÂND POT SĂ FIU UNA CU FIREA 


Tristeţea ce m-a copleşit 

e dorul pentru Tine, Doamne 
Spre Tine-alerg, cu gând spăşit 
privind figura din icoane 


În Tine pot să-mi vărs iubirea 
şi fără teamă să mă dărui 
Când pot să fiu una cu firea, 

e mult prea dulce să mă nărui. 


15. 08. 2007 

TE-AM VĂZUT... 


Domnului lisus Christos 


Te-am văzut lâng-un strugure-n vie 
cu figura măreață, de Zeu 

Chipul Tău era gata să-nvie 

şi să pleci lâng-al Tău Dumnezeu 


M-a cuprins o durere nestinsă 

şi simţeam că-s din Tine altoi 
Încercam să Te-opresc doar cu lacrimi 
ce curgeau în neştire, şuvoi 


Te-am văzut şi în iarba foşnind — 
Duhul Sfânt Te urma ne-ncetat 
şi eu Te simţeam negrăind 

doar prin Iubire aflat 


In ochii Tăi nevăzuţi de mă uit 
mă ajunge un dor de plecare 


Toate din lume le uit 
când îți simt adierea pe Cale. 


15. 08. 2007 

RUGĂMINTE MAICII DOMNULUI 


Maică Sfântă, strâns la sânu-Ţi 
Prunc şi Om matur să-l ţii 
ne-ncetat să se repete 

naşterea şi moartea lui 


Puritatea, dăruirea 

ne pătrundă pân’ la sânge 

să ne-asemene cu firea 
Duhul Sfânt când ne mirunge 


Şi ca paseri de uşori 
să ne fie zborul lin 


şi Lumina ne cuprindă 
cât puterile ne țin. 


15. 08. 2007 

FII ÎN INIMI, RUG APRINS 


Domnului lisus Christos 


Doamne, când Te simt pe Tine 
lumea toată n-o mai simt 
Doamne, şi-i atât de bine - 
Tu-mi eşti ca un sfânt alint 


Te presimt, Te simt în mine 
şi în Cer Tu mă ridici 
Nu-mi mai pasă de tristețe 
nici de piedici, nici de frici 


De-aş putea să tac, ca pomul 
şi ca pomul să n-am gând, 
aş urca la Cer mai iute 

fără nici un legământ 


Te-aş simţi atunci mai viu 
şi-aş avea culcuşul cald 
Când te văd pictat în fresce 
sufletul nu-mi e înalt 


Eu vreau Duhul să Ţi-L simt — 
fu în inimi Rug Aprins 
mare cât tot universul, 


Tu, Invingătoru-nvins! 


15. 08. 2007 

DE-AŞ PUTEA... 


Domnului lisus Christos 


De-aş putea să vin la Tine 
făr' să văd trupul cum moare, 
doar să mă topesc, ca ceara 
să mă-mprăştii ca polenul 
când albina e în floare 


De-aş putea să vin la Tine 
ca-ntr-un somn, să nu am teamă 
să-mi văd sufletul cu ochii 

că n-am trup, să nu bag seamă, 
aş purcede mai cu grabă 

către Duhul Tău Cel Sfânt 


Fă-mă o cutremurare 
să mă lepăd de pământ! 


15. 08. 2007 

ŞTIU, DOAMNE 


Ştiu, Doamne, ştiu că mă iubeşti, 
chiar de-mi găseşti din plin şi vină 
Sunt, poate, eu mai bună decât alții 
dar tot nu- i pot cinsti vrerea divină 


Cred că de mi-aş afla relele toate, 
aş merita mai mult Lumina Ta 
Mereu am gânduri şi gesturi netoate 
şi-oricît mă mustru, rămân tot aşa 


Nu am prea multe bogății, ca alții, 

dar oamenii îi am pe toți ca fraţii 

pe toţi îi văd ca vase luminoase 
Mă-ntreb acuma ce-ar mai trebui 

în mine cât Tu eşti stăpân, Hristoase?.... 


19. 09. 2007 

SUNT ABSENTĂ, DOAMNE-AL MEU 


Sunt absentă, Doamne-al meu 
la canon de rugăciune — 

când durerea mă încearcă 

ard mocnit, ca un tăciune 


N-am putere să mă rog 
când mi-e mintea furişată 
Sufletu-mi ca-ntr-un bârlog 
stă ascuns, de poţi, mă iartă 


Când hlamida-Ţi de Lumină 
abia-ncep să o străvăd 

ştiu că m-ai iertat 

şi uşa larg deschid 

ca să Te văd. 

8. 09. 2007 


SFÂNTUL ÎNCHISORILOR 


Lui Valeriu Gafencu 
in memoriam 


Din negura Cerului 

curge neaua Mielului 

ca să spele rănile 

s-astupe cărările 

pe unde umblase Sfântul 
ce-i liniştea doar cu gândul 
pe cei deznădăjduiți 

trup şi suflet chinuiți 


Nimeni n-are-ntâietate — 
e-adâncă frățietate 

Nu doar boala cobora 

în celulă la Ocna 

O putere şi-o lumină 

îi ținea ca o tulpină 
Suferinţa când încerci 

ai să poți să înţelegi 

ce se întâmpla cu el 
blândul, bunul micluşel 
de era una cu cei 

numiți pe nedrept mişei 
şi-ţi spunea pe toți să-i ierți 
fie duşmani, fie drepți 


Doar trăindu-l pe Hristos 


îi pătrundea pân’ la os 
cu lumina lui divină 

ca să uite că sunt tină 
spunând toți pân’ la chindii 
Rugăciunea inimii 


Nu voia medicamente 
doar cu sfaturi înțelepte 
boala grea şi-o alunga 
inima şi-o lumina 

Ca un clopot de lumină 
s-a sfârşit în iarnă plină 
dând cu tifla zorilor 
Sfântul Închisorilor. 


11. 10. 2007 

III. 


NĂSTRAPA NEVĂZUTĂ 

Motto: 


<<Omul religios etern, din faza arhaic- 
ontologică, până la gândirea mistic-dogmatică 
modernă, înțelege adevărul teocentric, fiindcă 
Adevărul „adică Realul, este Dumnezeu>>. 


Petre Ţuţea 
<<Ca toţi să fie una, după cum Tu, Părinte, întru 
mine şi Eu întru Tine, aşa şi aceştia în Noi să fie 


una, ca lumea să creadă că Tu M-ai trimis>>. 
(loan, 17,21 ) 

NĂSTRAPA NEVĂZUTĂ 


O năframă luminată 
blând în inimă-mi tresaltă 
E năstrapa nevăzută 

ce din raze e țesută 


Un văl tandru de lumină 
mă-nfăşoară şi mă-nchină 
Tatălui şi Cerului 

Maicii ca şi Fiului 


Un văl cald ţesut din rouă 
cade când e lună nouă 

ca să-mi aducă aminte 

că am sânge în veşminte 


Sângele ce nu se vede 
ŞI unii nu vor a-L crede 
Ca să-mi aducă aminte 
că am coroană pe frunte 


Făcută numai din spini 
culeşi de prin mărăcini 

Şi, când fruntea mi-o aplec, 
eu cu lacrimi mă înec 


Şi, când fruntea salt în sus, 
dorul meu e de nespus 

Mă tot duce şi mă duce 
până la Iisus pe Cruce 

Mă tot poartă şi mă poartă 
lui Christos să-l bat în poartă 
Să mă primescă puţin 

ca să iau pâine şi vin 


Să mă primească niţel 

ca să-mi dea un clopoțel 
şi să-l bat tot într-o dungă 
dorul când o să m-ajungă 


Şi să-l bat încetinel 

ca să merg mai cătinel 
Tot spre Crucea Cerului 
în inima Mielului 


Tot spre Crucea cea rotată 
să-l bat Tatălui în poartă 
Să mă primească puţin 
Duhul Sfânt să pot să-L ţin 


Să mă primească niţel 

ca să fiu una cu El 

Să mă-nvârt tot roată-roată 

ca şi cum n-am fost vreodată 10. 11. 2007 

ZIDIREA TA CAZUTĂ EU SUNT 


Zidirea Ta căzută 

eu sunt de-o veşnicie 
şi, harul de mi-l dai 
stăpân din nou să fiu 
peste fiare şi plante, 
eu îl percep în vis, 

dar nu-l mai pot avea 
din zori pân la chindie 


Doar frunza când o văd, 
îmi plec ochii cu vină, 
dar muşc avid din măr, 
deşi parc-aş simți 
venind din alte veacuri, 
mir, smirnă şi răşină 


M-ai vrut un brad vânjos 
cu crengile în sus — 

să pot primi lumina 
tăceri când am de spus 


Dar eu cobor din vis 
cu crengile de lut 

şi nu mai ştiu nimic 
din tot ce mi-ai descris 


O singură coloană 


ai vrut să fiu, 
ca bradul, 

dar eu m-am vrut stejar — 
să am mai multe braţe, 
să-mbin într-o tulpină 

şi raiul, dar şi iadul 


Chiar de mi-ai spus în vis 
că ghinda e prea mică 
pentru-un copac prea mare, 
eu tot m-am vrut risipă 


Şi iată-mă acum 

în faţa Ta sunt goală — 

nu mi-a căzut de sus 

nici chiar un fruct în poală 
Sau de mi-o fi căzut, 

s-a dus în van, de-a dura 
şi simt că s-a-mpietrit 

ŞI inima, Şi gura 


Şi mâinile-mpreună 
abia de le mai țin 
să-mi intre între palme 
viu, suflul cel divin 


Mai iartă, Doamne, o dată 
tot neamul lui Adam — 
sunt Eva cu pricina, 

dar Ţi-am născut toți fiii 


prin veac, din neam în neam. 

1. V. 2008 


CE E TRUPUL CEL DE LUT 


Ce e trupul cel de lut 

Tu din Ceruri ai ştiut 

şi ne-ai arătat prin chin, 
prin dureri, al Tău destin 


Dar noi tot nu te-am crezut, 
chiar de viaţa ne-a durut 
şi ne-am revoltat mereu 
crezându-ne Dumnezeu 


Cine-acum să ne aline 
sufletul pierdut în vine, 
cine-n suflet să ne crească 
pacea Ta dumnezeiască? 


Tot Tu, ştiu, 

vei cobori, 

chiar de veşnic Te-am uri, 
har ceresc să ne slobozi, 
chiar de suntem toți Irozi 


Tu vrei lovi din nou să fim, 
cu iubire să hrănim 

pe toți cei ce ne-au trădat, 
viaţa chiar de ne-au luat 


Da, mai este-o altă viaţă — 
în asta ne-ai dat povaţă — 


159 


sufletu-i nemuritor, 
chiar de eşti neştiutor 


Ştiu, Hristoase, Tu eşti Domnul 
care ne dezghioacă somnul 


ca-ncet în suflet să crească 
Pacea Ta dumnezeiască. 


1. V. 2008 

PIERDUTĂ STAU 


Avânt eşti, Doamne, Tu 
şi-n suflete, lumină, 

ca să ne speli mereu 
dureri şi vină 


Pierdută stau 
privind până în seară 
cum se topeşte 
primăvara-n vară 


Şi toată sunt 

neauzitul cântec 

de parcă vara 

mi s-ar coace-n pântec 


Văd frunzele 

cum îşi desfoaie vălul 

din muguri dând vieții 
crud obolul 

Văd florile 

cum se deschid la soare 

în sunete ascunse rotitoare 


E totul doar o muzică 

ŞI sus, ŞI Jos 

ce se topeste într-un vers duios 
răzbind ca firul ierbii 

din pământ 

să ne aducă-n suflete avânt 

Avânt vreau să rămâi 
mereu în noi 

să Te simțim 

în suflete, şuvoi 


Prin zbor întors 
şi unduit, stingher, 
să Il primim pe Tatăl cel din cer 


Prin zbor încet, 
dar luminat, senin 
să Il primim pe Tatăl cel divin 


Şi contopiți 

în marea lui iubire 

să fim ca ploaia blândă 
peste fire. 

4. V. 2008 


CE FRUMOASĂ-I TOAMNA-N IAŞI! 


Ce frumoasă-i toamna-n laşi! — 
frunze galbene şi verzi 

întreţes viaţa cu moartea 

şi sub pleoapele închise 

sfinți moldavi parcă străvezi 


Ce frumoasă-i toamna azi! 
Poate va mai fi şi mâine, 
dar păstrez în mine clipa 
ca să pot să mă salvez 
de-orice inimă de câine 


Ce frumoasă-i toamna, Doamne, 
când Te caut prin livezi 

şi prin lăzile cu poame! — 

mort şi viu Te etalezi 

şi privind mi-e şi mai foame 


Şi privind mi-e şi mai foame 
de prezenţa Ta cea vie 

Dn dorinţa mea cea mare 
totul parcă-n jur învie, 

totul parcă-n jur m-adoarme 


Somn ca toamna vreau să am: 
când mi-e somnul cel mai dulce 
să Te văd, Doamne, sărman, 
moartea-n Cer cum Te va duce 

Duhul Sfânt să ni-L cobori 
moartera-n Cer când Te va duce 
Rămas răstignit pe Cruce, 

Tu ne-alini mereu durerea 

şi de-o veşnicie mori. 


27. 10. 2007 

ÎȚI SIMT CHEMAREA 


Îţi simt chemarea 

lin cum vine 

şi mă atrage cu miresme 
şi-n aer parcă-i o lumină 
ce poate fi doar în poveste 


Şi totuşi, nu Te pot afla — 
scoate-mi în cale, 
Doamne,-o iesle 

să stau lângă inima Ta 


Scoate-mi în cale 
Doamne,-o maică 

în mine când se face noapte 
şi ziua mea-i de mucava. 


Şi cui îi pasă când lumina 
în peşteri abia licăreşte 


când inima-i ca un incendiu 
vărsând lumina din poveste?... 


28. 10. 2007 

CUI SĂ-I MULŢUMESC EU, DOAMNE? 


Ceru-ntreg cuprins de stele 

şi mirosul de tămâie 

când ascunse-mi stau în suflet 
precum sâni sfioşi de fată 

stau ascunşi rotunzi sub ie, 

cu-i să-i mulţumesc eu, Doamne?... 


Simt atâta fericire 

cât nu am nici când pioasă 

stau în colțul cu icoane 

Cui să-i mulțumesc eu, Doamne?... 


M-ai trimis în astă lume 
pentru ce, nu am aminte 

şi de-aceea am o teamă 

că nu-ţi spun ce am în minte 


Nu sunt sigură că pot 
să-mplinesc a Ta dorință: 
să fiu una pentru toți 
să fim toţi ca o ființă 


Gânduri bune de le dau 
şi-mi las sufletul în palmă, 
ei pe mine nu pun preţ 
şi-mi răspund cu o sudalmă 

Cum să fac să pot ca Tine 
să-mi las sufletul în chin 
când ei râd cu-atât mai tare 
cu cât eu mai mult suspin?... 


26. 10. 2007 

CE IUBIRE DE DEMULT? 


Ce iubire de demult 
răscoleşte al meu suflet 
de-mi curg lacrime-n tumult?... 


Te iubesc fără să simt 
c-am iubit şi-odinioară 
Duhul Tău de Soare Sfânt 


Cine-atunci îmi toarnă-n suflet 
dar de lacrimi, dor nestins 

ca şi cum m-ai rupt din Tine 
şi-ncă focul nu s-a stins?... 


Plâng eu oare-a mea iubire 
ce de veacuri a fost ninsă 


sau mă plâng pe mine însămi 
c-am ajuns doar o învinsă?... 


26. 10. 2007 

TU EŞTI NUMĂRUL CEL SFÂNT 


Tu eşti Numărul cel Sfânt 
ce devine-n mine cântec 
şi-mi vrăjeşte sufletul 

de parcă ar fi descântec 


Tu eşti apa care curge-n 

al meu suflet să-Ţi văd Cerul 
şi să simt cum pentru toate 
numai Tu poţi fi Dulgherul 


Tu eşti Pomul, noi, doar fructe 
Doar puține-Ți stau la masă, 
celelalte stau căzute 

celelalte stau căzute 


Tu pe toți îi vrei aproape - 
să-i salvezi, de-o veşnicie 
vrei mereu şi pe-nnoptate 
le apari ades sub pleoape 


Dac-ar şti cât e de bine 
sub mantaua Ta cea largă 


ar uita de ei şi viața 
Ți-ar lăsa-o Ţie-ntreagă. 


26. 10. 2007 

DULCEA SĂRUTARE 


Dulcea Voastră sărutare 
chezăşie-i pe Pământ 

că se naşte-n fiecare 
Pasărea cu focul sfânt 


Pasărea cea nevăzută 

ce ne apără în somn 
mângâind cu-a sa Aripă-o 
Maică Sfântă şi un Domn 


Pasărea cea nevăzută 
propriul Duh şi-L dăruieşte 
revărsând la noi în sân 

o lumină care creşte 


Şi cu cât lumina creşte 
şi ne-nvăluie cu har 
cu-atât patima descreşte 
micşorând al ei pahar 


Lasă-L, Doamne, să mai vină 
încă-o dată pe Pământ 

dar dă-ne multă lumină 

ca să-l transformăm în cânt 


Muzica să se reverse 


în solfegii ca veşmânt 
oasele noastre să cânte 

pe Christ în noi legănând 
Doar copil să doarmă-n inimi 
şi să crească-n noi în somn 


până mare se trezeşte 
peste pacea noastră, Domn. 


1. 11. 2007 

E-ATÂTA LUMINĂ PE CALE 


E-atâta lumină pe cale 

şi-o umbră de vis sub copaci, 
dar eu mă-nveşmânt în tristeţe 
de parcă nu Tu mi-ai fi vraci 


O pace adâncă pluteşte 

şi păsările-au ațipit, 

dar viața în mine descreşte 
şi parcă de tot am murit 


Eu simt c-aş fi 

ruptă din Tine 

şi-apoi liberă Tu m-ai lăsat 
şi nu-mi mai ştiu drumul 
chiar dacă 

în viață m-ai tot îndrumat 


Mă-mpiedic în corpul de tină, 
deşi ştiu că tot eu l-am vrut, 
şi-aud doar un gând cum suspină 
pe Tine că nu Te-am ştiut 


Nu-i clar nici de ştiu 

mult prea bine 

doar Tu că-mi eşti vieții un sens, 
că n-am libertate de sine 

de nu-mi eşti doar Tu înţeles 

Găseşte-mi o cale de mijloc 
s-accept viața mea ca un vers 
în care se-nchide tot cerul 

ca mie să-mi fiu univers 


La Tine să vin doar spre seară 
când viața mea-i doar rugăciune 


şi mintea o am mult mai clară 
şi-s doar rug, aprins din tăciune. 


5.11. 2007 

MEDITAȚIE DE TOAMNĂ 


A nins azi şi fulgii timizi 
căzând s-au topit într-o clipă 
în toamna-adormită puțin 

de suflete şterse-n risipă 


Risipa de suflete, Doamne, 
de poţi s-o opreşti, fă-o-ndată 
iubirea în noi să se-ntoarne 
oprită demult sub lăcată 


Nici toamna nu are răgaz 
să-şi lepede frunzele toate 
când iarna îi pune zăgaz 

în noi lunecând ca pe roate 


De-atâta răceală-a zăpezii 
şi genele au promoroacă 


Tu ninge-ne-n suflete frezii 
în seară c-un clopot şi-o toacă. 


8. 11. 2007 

LĂUDATĂ FIE CLIPA 


Lăudată fie clipa 

când simţirea mi se înalță la Cer, 
desprinzându-mă de peisajul iernatic 
desfrunzit, cenuşiu şi stingher 


Pentru o clipă Coroana de spini 
mi-aminteşte 

că doar prin durere mai pot să urc, 
dar eu nu mă opresc, 

văd doar spărtura albastră 

şi simt cum pacea lin mă cuprinde 
răspândindu-se în mine 

precum grâul în ţarnă 


Las neghina în grija Ta, Doamne, - 
prezența Ta îmi vindecă rănile toate 
Doar una rămâne deschisă — 

să poți să intri ca să mă vindeci 
când am sufletu-n iarnă. 


2. 12. 2007 

ATÂTA LUMINĂ S-ASCUNDE 


Atâta lumină s-ascunde 

în dangăt de clopote-n seară 
că pacea încet ne cuprinde 
şi inima se înfioară 


Şi-ncet se uneşte cu iarba, 
copacii şi-n taină cu norii 
şi, pe nesimţite, coboară 
suspine în struna viorii. 

PASĂREA CARE SCRIE PRIN MÂNA MEA 


Pasărea care scrie prin mâna mea 
rostește cuvintele cu inima 

Le conturează direct în aer 

oameni de lut să le prindă din caier 
şi cu iubire le dăruieşte 

celor ce simt iubirea cum creşte 


Pasărea care cântă ascunsă-n cuvinte 
zboară ne-ncetat fără trup şi veşminte 
E doar un caier de flăcări cuprins — 
de-o veşnicie rămâne nestins 

E doar un caier cuprins de lumină 

ce toarce doar gânduri neatinse de vină 


Pasărea mea cea rotată şi sfântă 
suflete treze spre Cer le avântă 

şi le tot duce, le duce, le duce 

până ajung în a Cerului Cruce 

Şi le tot cheamă, le cheamă, le cheamă 
până devin şi ele o flamă 


Să-nceapă dansuri sub semnul divin, 

dansuri ce flacăra o întreţin 

Să cânte cântecul cel mai duios 

ce suflet desprinde de carne şi os 

şi îl trezeşte cu roua Cerului 

ce spală ne-ncetat sângele Mielului. 18. 11. 2007 

NEVĂZUT, CU DRAGOSTE MĂ LOVEŞTI 


De sunt o aventură a dragostei tale, 
Tu gustul riscului mi-ai dăruit 
atârnându-mi libertatea şi iubirea 
în vârful aceleiaşi săbii 


Nevăzut 

cu dragoste mă loveşti 

de pragul neantului — 
tulbure morişcă a disperării 


Ca pruncul mă întorc la sânul Tău 
cu un suspin liniştitor 

şi pacea se coboară lin 

din trupul meu țâşnind un curcubeu 
ce se revarsă în Lumină 


Nesecat Izvor eşti 
de iubire şi înțelepciune 
aducând pacea mea deplină. 


22. 11. 2007 

NUMAI PE TINE, DOAMNE, TE PRESIMT 


Numai pe Tine, Doamne, 

Te presimt 

în mine nevăzut cum Te cobori 
şi cum Te răspândeşti în mine 
şi cu lumina Ta mă înfiori 


Aş vrea şi eu să pot 
să-ŢI calc pe urme 
şi cu iubire suferinţa s-o primesc 


Întinse țin mâinile, Doamne, 
de sus să-mi cadă 

darul cel dumnezeesc: 

o inimă de dincolo de văl 
ce-n flăcări nu se mistuie. 


22. 11. 2007 

TOT SPRE IZVORUL NESECAT 


Tot spre Izvorul nesecat 

eu îmi întorc privirea, Doamne, 
să-mi iau puterea apei doar 

şi pentru barcă, nişte rame 


În lumea Ta de voi veni 
plutind pe drumuri neştiute, 
un înger mă va îndruma 
s-ajung din ce în ce mai iute 


Seninul când se lasă jos 
vărsând lumina cea de taină 
spală-omenirea os cu os 
înveşmântând-o ca-ntr-o haină 


ce se urzeşte respirând 

şi se croieşte din lumină; 

cusută-i numai din tăcere 
şi-i ruptă de dureri şi vină 


În lumea mea mă las trăită 

de tot ce-n taină mă-nconjoară, 
dar şoapte abia auzite, 

topite-n suflet, mă-nfioară 


Şi pacea, ca un Domn al nopții, 

o simt în suflet cum se lasă 
înveşmântându-mă-n uitare 

singurătăților mireasă. 17. 11. 2007 

APROAPE SUNT... 


Aproape sunt de-acum 

de Tine, Doamne, - 

cu lacrime topesc mereu zăpezi 

a celor ce din drum vor să mă-ntoarne 
ca slava Ta să nu-mi mai fie crez 


Nu mai am mult 

şi mă-nfăşor lumină - 

cu melcul în spirală mă întrec 
dar tot ca el încetinel alunec — 
trăire sunt, dar adumbrită-n cerc 


Răbdarea ta mă mustră de o vreme - 
mă cert în clipă, iar apoi uit rostul 
ce mi l-ai dat când eram doar lumină 
de fără lut, în Cer mi-e adăpostul 


Încerc să fiu docilă uneori 

dar îndărătnicia mă absoarbe 

Tu cu a ta blândeţe mă-nfiori 

şi sufletu-mi atunci avid Te soarbe 


De-s blid ascuns ce se deşiră-n cercuri 
spre Tine în lumină nevigând, 


dezbracă-mă de trup nevrednic, Doamne, 
Lumină să rămân, ascunsă-n gând. 


17. 11. 2007 

DE SPUI O RUGĂCIUNE-N ŞOAPTĂ 


Când îţi iubeşti Tatăl Ceresc 
se lasă Cerul ca un cânt 

De spui o rugăciune-n şoaptă, 
Îl simţi de tine mai aproape 
şi-ncet ţi se coboară-n gând 


Şi-atuncea simţi căldura Lui 
cu dragoste cum te-nconjoară 
şi-n spirit te ridici la Cer 

şi-ţi cântă-n suflet o vioară 


E melodia vieții-n cânt 
cu bucurie şi tristeţe 


ce contopite-s într-un gând 
de Sus, când Domnu-ţi dă binețe. 


22. 12. 2007 

DOMNULUI IISUS CHRISTOS 


Cu Tine-ascuns în suflet îmi e bine, 
chiar în lumină de eşti uneori, 

Te strâng în coşul pieptului mai bine 
să te pierd doar în cântec de viori 


Să nu rămân numai cu umbra-n suflet 
când Tu Te pierzi să luminezi poteci 


pentru tot alte suflete hoinare 
ce viaţa înnegrind, şi-o pierd pe veci. 


9. 1. 2008 

PRIN FERESTRE UMBRITE CU VISURI 


Prin ferestre umbrite cu visuri 
îngheţate de nopțile reci 
mă-ndârjesc să arunc infinitul 
şerpuind ale pomilor crengi 


Nici nu ştiu când mi s-a prins de viață 
învârtindu-mă-n dor necuprins 
sfâşiindu-mă fără sfială 

şi nu ştiu de acum sunt învins 


Mă întreb cine sunt şi îndată 
glasul mi se întoarce-n ecou 

şi, topindu-mi orice întrebare, 
mă cuprinde o pace adâncă 

ce de veci o numim Dumnezeu. 


8. I. 2008 

ATÂTA LUMINĂ S-ASCUNDE 


Atâta lumină s-ascunde 

în dangăt de clopote-n seară 
că pacea încet ne cuprinde 
şi inima se înfioară 


Şi-ncet se uneşte cu iarba, 
copacii şi-n taină cu norii 
şi, pe nesimţite, coboară 
suspine în struna viorii 


Din noi se desprinde țărâna 

ca frunze uscate în toamnă, 

în clavecin moare vina 

şi-n inimi blândeţea se-ntoarnă 


Şi cântecul toacăi în seară — 

mister peste suflete pline — 
ca-ntr-un vis peste veac se coboară 
alean sfânt, rug de-nchinăciune 


Şi-ntreaga natură-i pătrunsă 

în noapte de har şi iubire 

când Domnul prea Sfânt şi Fecioara 
îşi varsă lumina în fire 


Atâta lumină s-ascunde — 
cânt de toacă şi clopot sparg cerul — 

şi-i o pace ascunsă şi-n unde, 
se înmoaie în suflete gerul 


Oameni trişti strălucesc de lumină, 
nevăzuţi sub mantalele nopții 


ŞI, pătrunşi de-acea pace divină, 
dau cu tifla ororilor sorții. 


17. 1. 2008 

CA DUPĂ PLECAREA FURTUNII 


O linişte-n mine se lasă 

ca după plecarea furtunii 

şi nimic în suflet n-apasă 
de parcă nu sunt fiică humii 


Un dans nevăzut mă-nconjoară 

şi parcă plutesc blând prin spaţii 
şi-o tainică briză m-adoarme 

de parcă m-a luat Domnu-n grații 


Nu ştiu de e Domnul sau tu eşti — 
o pace adâncă mă-nvinge — 


din care mai poți doar să creşti 
când timpul cu clipe te ninge. 


17. 1. 2008 

PELERIN IN RUGACIUNE 


Lângă poarta mânăstirii, 
pelerin în rugăciune 
Nemişcat cum €, ai spune 
că-i o stană fără nume 


Printre şoapte, el coboară 
între palmele lui, Cerul 
ŞI, pătruns de-a lui văpaie, 
îi absoarbe tot misterul 


Soarele se-ndepărtează 
nu e vipie, e seară, 

dar în sufletu-i aprins 
dogoreşte-o-ntreagă vară 


Frunzele încep să cadă — 

pomii sun cuprinşi de toamnă — 
el, cu ochii-nchişi zâmbeşte 
c-a văzut Cereasca Doamnă 


Şi ai zice că de-o vreme 
parcă l-a cuprins şi somnul, 
dar, cu ochii-nchişi, zâmbeşte 
fiindcă l-a văzut pe Domnul 


Păsările pleacă-n stoluri 
înspre locurile calde, 

sub genunchii lui pământul 
parc-ar plânge, parc-ar arde 

Numai ciripit de vrăbii 
şi un croncănit de cioară 
se aud în depărtare, 

însă inima-i pătrunsă 
pare toată o vioară 


Pare toată o vioară 

şi arcuşul îi e Cerul 

Ca o melodie-n suflet 

îi coboară chiar Dulgherul. 

PRINTRE CRENGI SI PRIN FIRE DE IARBA 


Printre crengi şi prin fire de iarbă 
înspre seară când briza adie, 

Te văd stând cu o mână în barbă 
şi privind cu nesaţ peste glie 


Te simțim şi când nu ne priveşti - 
ca o boare pe drum ne petreci - 
şi-Ţi zâmbim şi când nu Te vedem 
când lumina în suflet ne-o creşti 


Legământ de făcut-am în Cer 

şi demult pe Pământ l-am uitat, 
balsam eşti pentr-un suflet stingher 
şi îl bucuri că iar Te-a aflat 


Frumuseţi nesfârşite găsesc 

când privesc cu nesat pe Pământ, 
dar din toate pe Tine Te cresc 

ca să-mi fii peste suflet veşmânt 


Ce m-aş face de nu Te-aş afla 
când zadarnice-s toate în jur? 


De Lumina în ele n-o văd, 
nici cu dragoste nu mă-nconjur. 


1. TI. 2008 

MEREU MĂ LAŞI SĂ IES 


DIN CÂTE-O NOAPTE 


Mereu mă laşi să ies din câte-o noapte 
pe nesimtite când pătrund în ea 

De n-aş simţi durerea pe aproape, 
cine-ar putea mie să mă redea? 


Atâtea ceruri m-au îngreuiat 
cu ploaia nevăzută de cenuşă 
şi nici un fulger nu îmi descuia 
cu-a lui lumină salvatoarea uşă 


Din noapte, dintr-o dată, iar Te văd — 
e noaptea sufletului salvatoare 
de-atât de proaspătă mă-nfățişează 
în ochii mei ca-n ochii Tăi 

şi Ceru-ntreg în mine se visează”... 


Durerea mea, Tu ştii, n-a fost deşartă 
ca-ntr-un năvod de peşti când mă ţinea 
Pescar erai ce pescuiai cu artă 

orice sămânță rea dacă-ncolțea 


Şi tot aşa mă pierzi din noapte-n noapte 
până pe Tine doar am să Te-aud 

să nu-ți mai las chemările deşarte 

şi în lumină să fiu suflet nud 

Memoria s-o ard ca pe-o pădure 
cu-aprinse limbi ce-aprig venin aveau 
şi să mă nasc iar cea dintâi în fire: 

din pumnul strâns cândva ca să îndure 
țâşnească pentru semeni doar iubire! 


2. IL. 2008 

TU, DOAMNE, VEGHEAZĂ ÎN INIMA MEA 


Tu, Doamne, veghează în inima mea - 
când dulcea noapte îmi leagănă somnul - 
mai prunc decât pruncul de-o zi 

să devin în sufletul meu 

şi mâine doar soarele Tău 

să-mi pună pecete pe frunte 

şi inima Ta să-mi palpite în inimă 

iar sângele Tău s-o inunde 


Durerea să-mi treacă prin trup ca o seceră — 
separe-se pleava de grâne — 

Dospeşte-Ți, Doamne, iubirea în mine 

şi şerpuieşte-Ţi Lumina 

prin sângele meu 

să fierb cum fierbe-n nisipul fierbinte 

un ou 

la masa divină să pot 

să- 1 fiu vin 

să- 1 fiu pâine. 


6. II. 2008 

CA UN FLUVIU DE LUMINĂ 


Curge poezia, Doamne, prin mine 
ca un fluviu de lumină 

când Te slăvesc 

O las să curgă lin 

pe hârtie, 

poate căldura ei 

mă va face 

mai lesne să Te găsesc 


Ca un fulger îmi apare 

figura Ta măreaţă, strălucitoare 
pentru ca apoi să mă-ntreb: 

n-a fost vis oare?... 


Ştiu că vrei să-mi aminteşti 
ceva de demult 

când inima mea era 

mai aproape de inima Ta 

şi fără gânduri ştiam 

să Te- ascult 


Eram mereu 

numai o bucurie 

numai un izvor de lumină 

ca o stea sclipitoare 

pe mantia Ta prea încăpătoare 

neîncetat bucuria Ta, Doamne, 
o repetam 


Dar dintr-o dată 

ceața s-a aşezat 

între mine şi Tine 

şi n-am mai ştiut 

să mă bucur dumnezeeşte 

n-am mai ştiut să-ți fiu ecou, 

doar poalele mantiei Tale pământeşti, 
doar ele erau sălaşul meu, 

privirea mea nu străbătea 

mai departe de linia orizontului 


Te simţeam în mine 

MIC şi nevolnic 

şi n-aveam timp 

cu Tine să stau la sfat, 
chiar dacă erai 

cu o veşnicie mai înalt, 
chiar dacă mă pierdeam 

în sânul Tău de Dumnezeu 


Eram mereu fascinată 

să-Ţi admir poalele pământeşti — 
munții şi văile 

cerul şi apele — 

şi nu-mi păsa 

dacă în spatele lor 

Tu Te găseşti 


Te iubeam ca pe un cadou 

primit de ziua mea 

ca pe o legendă 

ca pe ceva tolerat şi himeric 
care nu mă deranja prea tare 
în jocul meu de-a viaţa 


Era doar voia Ta 

dacă le făcuseşi pe toate, 
eu iubeam copilăria mea 
întârziată 

mai mult decât pe mamă 
decât pe tată 


Tu trebuia să stai — 

spre deosebire de ei — 
într-o cameră 

mult mai îndepărtată 

mult mai înceţoşată 

ca să nu-mi tulburi strălucirea mea 
de stea măruntă 

care credea că 

doar în ea însăşi face nuntă 
şi s-a-nvârtit în jurul ei 
până-a rămas fără lumină 


Numai Tu adâncindu-mă 

în noapte-adâncă, 

m-am trezit din somnul stelar 
şi mi-am lăsat mâna 

în voia Ta — 

să înlăture vălul de ceață 

ce de-atâta vreme ne despărţea 

Ochii mei s-au deschis 
COSMOgONIC — 

îți primesc îmbrățişarea 
luminată 

ca şi cum m-aş naşte din nou 
şi mă mir 

că n-aveam timp pentru Tine 
nelăsându-Te 

în mine să creşti 


Dar, Doamne, 

cât mă mai copilăresc 
de nu-nţeleg 

cum de poți 

să ne iubeşti pe toți 
dintr-o dată?... 


7. I. 2008 

SĂGEATĂ DE ZBOR 


Săgeată de zbor 
gândul ascuns 

în rugă şi dor, 
gândul ce-i ferit 
de păcat şi de vină 
lut e 

oblojit cu lumină 


E gând ce urcă 
pe zarea zărilor 
fără să-i prindă 
arcuşul intrărilor 


Rug e 

de aşteptare şi de senin 
gândul cuprins 

în urcuşul divin 


El doar aşteaptă 
să se reverse, 

din cer în suflet 
lumina să verse 


E boare de vânt, 

e clopot de lacrimă 
arcuind peste gând 

un ciorchine de patimă. 

13. II. 2008 


IISUS S-A RĂSTIGNIT ÎN MINE IARĂ 


Iisus S-a răstignit în mine iară: 
cu palmele în cuie S-a ivit 
Dormea adânc în mine 
legănându-mi somnul 

ca să-mi aduc aminte 

că el îmi este Domnul 


I-a căzut capu-n piept 
cam înspre seară — 

să aibă timp în noapte 
natura s-o trezească 

şi suflete rănite 

în somn să le-oblojească 


N-am plâns ca altădată 
când pe Cruce 

vedeam sângele Lui 
cum se prelinge 


Iubirea Lui 

din lacrimi mi-a-nflorit 
natura-ntreagă-n 

sufletu-adormit 

şi-o muzică mă tot urca la Cer — 

să ştiu că-s suflet ce în veci nu pier. 


20. V. 2008 

CEL CARE-ŢI ÎNTINDE MÂNA 


Cel care-ţi întinde mâna 
ca în hora Lui să zbori, 
îți aşează-n somn cununa 
de lumină ruptă-n sori 


Cel care-ţi întinde mâna 
ca în hora lui să fii, 

îți orânduieşte viaţa 

în frânturi de melodii 


Cel care-ţi întinde mâna 

ca să vrei să ÎI iubeşti, 

îți dezehioacă-nţelepciunea 
ca să afli cine eţti 


Şi să ştii c-ajungi la Tatăl 
cu ochiul din frunte treaz 
şi c-ai acceptat viaţa-n 
bucurie şi necaz 


Chiar când erai sus, în Ceruri, 
ţi-ai dorit să te cobori 

şi prin trup să cunoşti viaţa, 
să poţi să te înfiori 


Să poţi să cunoşti planeta 
chiar în densitatea ei, 

să ai în trup barometrul 
şi cântarul, şi luneta, 
date să comunici celor 
ce de Sus îţi dau idei. 


30. V. 2008 


201 


E DUHUL SFANT 


Inot prin ierburile-nalte 
de parc-aş fi un cavaler 
ce-n suflet săbii vrea să-i salte 
şi n-are milă pentru cei ce pier 


Calc ierburile şi mă întristez, 

dar tot le calc, vreau să pătrund în Miez 
Adulmec blând miros de crud, 

se pierde în lumină suflet nud 


Mi-e haina străvezie de o vreme — 
vreau sufletul să îl aud cum geme 
până ce liniştea încet mă pierde 

în dulcele vârtej ce nu se vede 

Mă tot uitam întins la Cer să capăt 
un firicel din tot ce-i prins sub lacăt 
şi nu simţeam că Tatăl e şi jos 


când ştii naturii să-i aduci prinos 


Dar acum ştiu, nu este doar o boare: 
e Duhul Sfânt ce saltă sub picioare. 


8. VI. 2008 

ŞI CLIPA MĂ ABSOARBE 


Doar printre gene Te întrezăresc — 
privirea-mi pare cu lumină unsă 

Mă năpădeşte viața cu sălbăticie 
când de prezenţa Ta mă las pătrunsă 


Pare că mă topesc în lucrurile din jur 

şi clipa mă absoarbe lacomă şi vie, 

pe lângă mine toate vremuite trec 

şi umbra doar le-o simt în drum spre veşnicie 


Nimic nu-i rostuit de la un timp — 

îmi doarme ochiul cel de veghe împrejur, 
în cercuri capu-l simt cum se desface 
drum infinitului să-l lase ne-nceput 


Din când în când mi-apare un Moşneag 
să-mi amintească rostul meu din Cer, 
dar eu nu-mi amintesc nimic 

şi-adorm covrig cu gândul cel stingher 


Mă năpădeşte viața cu sălbăticie 
şi copleşită sunt de pulsul ei intens 
Gândul adoarme-n carnea fragedă şi vie, 


discret apare-n ritmul fluid, calm şi dens 


Şi păsări mi-amintesc: e viaţa cântec, 

e vers ascuns prin ierburi şi prin flori 
Tu spuma doar mai poți să iei 

prin muzică şi prin cuvinte 

şi să te laşi de farmec dus 

ca prin mirosuri şi culori 

mister să dai aducerilor-aminte. 


24. VI. 2008 

CE NUNTĂ, DOAMNE, MIRE 
MIEZONOPTIC? 


Ce nuntă, Doamne, Mire Miezonoptic, 

în ultim prag, Tu vrei să îmi oferi? 

În pietre zgrunţuroase şi-n spini căzuţi pe cale 
durerea am simţit de-atâtea ori, de-atâtea ori, 
dar nu ştiam că Tu eşti la mine în sandale 

şi singură durerea credeam că o-nconjor 


Stăteai uitat pe cale, cu inima-o rană 

şi nimeni n-avea ochi, mergând, a Te vedea 
şi fiecare pas pe drum era prigoană 

pentru Lumina sfântă ce-n Tine priveghea 


Erai în mine şi nu Te vedeam, 

îmi modulai glasul şi nu Te simţeam, 

îmi îmblânzeai inima şi nu Te ştiam, 
plângeam de dorul Tău şi nu ştiam că Te caut 


Doar când mi-a ajuns suferința până la os, am 
simțit cum Îţi cobori Lumina 
în mine ca într-un templu. 


28. VI. 2008 

E-ATÂTA LINIŞTE ÎN MINE 


E-atâta linişte în mine — 
pesemne gândurile au plecat 

să se preumble singure prin lume 
spre universuri ce nici n-am visat 


Sunt ca o ţară fără împărat — 

când oamenii l-au părăsit în grabă, 
atraşi de o lumină din Înalt, 

prea blândă pentru ura prinsă-n jalbă 


Lumina blândă se călătoreşte 

prin mine ca printr-o odaie-nchisă 

şi vrea, pesemne, ca prin luminare 
spre cer să-mi lase calea-ntredeschisă 


Eu o primesc încet prin respirare 
când ritmic saltă Christ 

ŞI mic în mine 

şi-n alergarea sângelui 

prin vine 

cu fiecare clipă-o simt 

mai mare. 


3. VII. 2008 

RUGĂCIUNE 


Dă-mi, Doamne,-n suflare 
Duh Sfânt 
ca o adiere uşoară de vânt 


Pe nesimţite să mă pătrundă 
până la sânge, 

până la os, 

inima-n piept 

să-mi salte rotundă, 

să-mi bată sfios 

ca o fecioară 

neştiutoare şi tresărind 
înainte de nuntă, 

căci doară Mire în miez de noapte 
mi-e chiar Christos. 


4. VII. 2008 

LUMINA TA ÎN PIEPT CÂND ÎMI COBOARĂ 


Atâta bucurie mă-mpresoară 

lumina Ta în piept când îmi coboară, 
de parcă fără aripi pot să zbor 

şi toată, toată simt cum mă-nfior 


Aş vrea ca lumea toată să Te vadă 

când chipul Tău în taină mi se-arată, 

dar dacă-ncere eu chipul să-i descriu 

şi să-i conving că-n pieptul meu eşti viu, 
ei drept în ochii mei nu mai privesc 

şi cu tristețe văd cum m-ocolesc 


De mine sau de Tine fug ei, Doamne? 
Nu Te vor viu, ci trist doar, în icoane. 


3. VII. 2008 

M-A VIZITAT ÎN NOAPTEA ASTA CHRIST 


M-a vizitat în noaptea asta Christ 
şi har mi-a dat — 

să pot să ÎI descriu 

cum vine: 

când mai vesel 

când mai trist, 

după cum inima-L primeşte: 
mort sau viu 


M-a vizitat în noaptea asta Christ 

şi L-am lăsat să scrie-n locul meu — 

eu sunt doar scrib, El este Dumnezeu, 

ce eu aştern, El îmi presară-n suflet 

să fie scrisul meu vrăjitul sipet, năstrapa nevăzută 
ce se cerne 

ca spre evlavie să ne îndemne — 

să fim toți temple luminoase, -aprinse, 

prea bucuroase suflete, nu-nvinse. 


3.VII. 2008 

AM ŞOVĂIT ADESEA 


Tu-mi întindeai o mână străvezie 
şi eu s-o prind în vis am adăstat, 
am şovăit adesea în trezie 

când gândul meu căzut-a în păcat 


Nu-s vrednică să-ți stau nici la picioare, 
Să Ți le ung cu mir sau undelemn, 
să-mi fac din păr o haină de răcoare 
şi-n inimă, toaca s-aud ca-n lemn 


Tu ai un suflet ca o scăldătoare 
în care sfinți şi îngeri ne albesc, 
dar noi din nou ne înnegrim, mai tare 
şi ochii de păcat doar strălucesc 


Prea multă humă, Doamne, e în mine, 
s-o scutur nu ştiu, nici mă izbăvesc - 


să fiu uşoară, fără lut prin vine 
şi-n împăcare viaţa să-mi sfârşesc. 


3. VII. 2008 

PIERDUTĂ-S, DOAMNE,-N UNIVERS 


Pierdută-s, Doamne,-n univers, 
dar tu mă poți găsi oriunde 

şi chipul Tău, plutind în aer 

de mine nu se mai ascunde 


Mă-ncearcă plânsul, nu porneşte, 
s-anină lacrima în geană, 

un dor necunoscut mă prinde 

şi parcă spre-alte lumi mă cheamă 


Fiinţe mici, în haine strâmte 
în lumea asta doar suntem, 

sunt şterse-aducerile-aminte 
şi-n suflet nu mai privrghem 


De-aceea se coboară ceața 

şi parcă nici nu mai trăim 

Din noapte până dimineața 
Ne-nveţi Tu, Doamne, să iubim. 


4. VII. 2008 

DOAMNE, TU EŞTI POEMUL MEU NESCRIS 


Doamne, Tu eşti poemul meu nescris 
în care eu mă pot ascunde — 

viața s-o văd ca pe un vis, 

să Te găsesc plutind pe unde 


Tu eşti aleanul ce-l găsesc 
când genele îmi sunt umbrite, 
nicio lumină nu găsesc — 

zile cu ură înnegrite 


In Tine pot să mă scufund 
ca-ntr-un abis plin cu iubire: 


cu cât cobor mai în afund, 
cu-atât Te-aştept mai cu grăbire. 


23. VII. 2008 

MĂ CONTOPESC CU TINE, POEZIE 


Mă contopesc cu tine, poezie, 

precum mă contopesc cu Dumnezeu 

E un prea plin ce cade pe hârtie 

şi mă eliberează de ce sunt sau nu-s eu 


Încet mi-aplec obrazul pe coala alburie 
şi sufletu-mi dezvălui 

fâşie cu fâşie 

Nu-ntreb cine ar vrea, 

prea nud, să mi-l primească, 

cu blânda-nvăluire, trăirea să i-o crească 


Nu-ntreb de este bine sau de e rău ce fac — 
preaplinului din mine, eu baiere-i desfac 

Mă recitesc apoi cu teamă, cu sfială, 

cu bucurie chiar şi chiar cu îndoială, 

căci toate aceste staări, pe rând trecând prin mine, 
le reunesc buchet cu-o pamblică de timp 

şi îmi ofer trăirea vremelniciei, nimb. 


23. VII. 20008 

VIS 


Pentru veşnicie, poartă nezăvorâtă, 
uşă prin care să intri 

să pot să-Ţi fiu, 

vatră în care scânteia Ta 

devine flacără, 

foc nevăzut 

care se-nalță întors 

fără să ardă, 

cumpănă între Pământ şi Cer 
având drept trunchi , Arborele Vieţii 
în care sălăşluieşte Spiritul Tău — 
liniştea s-o pot simți, pacea sfântă 
care nunteşte Pământul cu Cerul. 


24. VII. 2008 

VIS 


Să mă trezesc din somn 
la început de lume, 
lucrurilor din jur 

să ştiu să le pun nume 


Cuvinte de lumină 

să stea înscrise-n piatră, 
să pot să aflu astfel 
pământul ce mi-e vatră 


Şi soarele de sus 

să-mi lumineze-n creştet 
gândul ce-l am de spus, 
chipul să nu-l am veşted 


Să am credință-n mine 
cum n-am avut vreodată, 
să pot trece ca Moise 
prin marea despicată 


Ca Eva să iubesc 

cele ce nu cuvântă, 

să simt iubirea-n piept 
din plin cum se avântă 


Prin mâna mea să treacă 
pornire de fior 

când le ating pe creştet, 
să-mi crească-n suflet dor 

Un dor de Tine, Doamne, 
când Îţi cobori Duh Sfânt 
pe ierburi şi pe poame, 
pe oameni şi pământ. 


26. VII. 2008 

CHIAR DE N-AI FI, TE-AŞ INVENTA 


Chiar de n-ai fi, Te-aş inventa, 
fu, Doamne, garanția mea 

că am un punct de sprijin eu 
în Duhul Tău de Dumnezeu 


Doar cu iubirea Îţi vorbesc — 
cuvintele se isprăvesc 

şi amuţesc, cuprinsă-n vrajă, 
căci vieţii Tu îi eşti amiază 


Prea multe-aş vrea să-Ți desluşesc, 
de-aceea vorbele-amuţesc 
Îţi simt iubirea Ta din Cer 
cum mă-nveleşte pe lăicer 


ŞI dintr-o dată mă înalt, 

deşi n-am scară şi nici lanţ — 
pe care Tu să mi-l întinzi 
din cer neferecat cu grinzi 
Şi-această stare ca în cer 

e, Doamne, tot ce eu îţi cer — 
la pieptul tău imaginar 

capul să-l ţin o clipă doar — 
Odihna ceTu-mi dăruieşti 

e har din care poţi să creşti 
şi s-o ofer la rândul meu 
prin harul tău de Dumnezeu 


Fii, Doamne, Tu, iubitul meu! 28. VII. 2008 

CE-AŞ FACE, DOAMNE, DE N-AI FI? 


Ce-aş face, Doamne, de n-ai fi? 
Cu cine m-aş mai logodi 

în miez de noapte când nu dorm 
sau când cobori la mine-n somn? 


Cine m-ar mai urca la cer, 
chiar dacă-n trup încă nu pier 
Cine la piept m-ar ogoi 

când oamenii m-ar pizmui? 


Ce-aş face, Doamne, fără Tine 
când sufletul abia se ține 

şi-ar vrea să plece pe neveste 
când oamenii îi joacă feste 


Şi îl resping, nu-l recunosc 
de frate bun, cu al Tău rost 
şi crucea-i vor înfiptă-n os 
ca să nu-Ţi cânte prea duios 


Dar eu Iţi cânt cu-atât mai des 
cu cât în calea lor nu ies — 


să pot s-ajung prin cântul meu 
la sânul Tău de Dumnezeu. 


29. VIII. 2008 

FÂNTÂNĂ ŞI CER VEŢI FI 


Lasă Maica să se ţeasă 

o cărare de mătasă, 

o cărare de lumină 

pentru cei ce vor să vină 

sus în deal, în deal la Cruce — 
zorile să îi apuce, 

pe lisus să-L întâlnească 
rănile să-l oblojească 


Cam toți L-am uitat de-o vreme, 
doar natura-n deal mai geme 
Iarba crudă de sub Cruce 
mult alean Lui Îi aduce, 
florile-n culori de sânge 
I-amintesc că ai fost înger, 
florile-n culori de foc 
I-amintesc că nu e loc 
pentru îngeri de lumină 

cu suflet pătat cu tină, 

cu suflet cu umbra deasă - 
lumina să nu mai iasă, 

cer să nu fie-n fântână 
ziua-noaptea când se-ngână, 
oglinda să n-oglindească 
faţa lui lisus, cerească, 

scară să nu se ridice 

din fântână pân la Cruce 
Din fântâna omului 

fără roada pomului, 

din fântâna-ntunecoasă 
unde nu-i Maica Mireasă, 
dun fântâna rotunjoară 
Unde nu-i Maica Fecioară, 
dintr-un puț întunecos 
unde nu-i Domnul Hristos, 
din sufletul zilnic dus 
unde nu-i Domnul lisus, 
unde nu-i Maica Fecioară 
nicio clipă, nicio oară — 
omului să-i amintească 
scara lui cea îngerească 


Pe ea urcă şi coboară 

cei cu inima uşoară 

Fântână şi cer — totuna 

când ÎI ai pe Domnu-ntruna, 
fântână şi cer sunt eu, 

de-L iubesc pe Dumnezeu, 
fântână şi cer veţi fi, 

pe Domnul de-l veţi iubi. 

22. IX. 2008 


MUTĂ DE IUBIRE 


Multă de iubire, 

mă cufund ca-n somn 
să păstrez în suflet 
pacea ta de Domn 


Infinitu-n mine 
lin se scurge, lin, 
parcă ceru-n braţe 
şi pământu-l ţin 


Zborul mă pătrunde, 
parcă aş pluti, 

mă transform în unde 
fără a muri 


Grijile-s departe, 

nu le mai cunosc 

şi nimic din viață 

nu mai are rost 

Doar tu eşti în mine, 
Te respir ca-n somn — 


să păstrez întreagă 
pacea Ta de Domn. 

22. 11. 2008 


FALS PASTEL 


Grea de veşnicie, 
noaptea se revarsă 
şi eu stâlp de veghe 
ştiu c-am să-i rămân 


În mojar de stele 
gândurile-mi depăn — 
până înspre ziuă 
noaptea s-o îngân 


Liniştea deplină — 
ca balsam pe rană — 
se întinde-n noapte 
ŞI eu o respir 


Drumuri nevăzute 
se desprind din mine 
şi le şterge-n cale 
tainicul zefir. 

29. 11. 2008 


SALUT ZEFIRUL 


Salut zefirul care-a aduce 
mireasma de la leslea Sfântă, 
ce-adulmecă şi răsuflarea 
celor ce-n lume nu cuvântă 


În ochi credinţa se iveşte 
ca-n cer, ca soarele din noapte 
şi muzici cântă îngereşte, 
deşi nu se aud nici şoapte 


Cad aburi calzi, se înteţesc, 
Copilul gol îl înveşmântă 
şi-adoarme Prunc umil ce-n veci 
ne intră-n suflet şi ne cântă 


Credinţă nouă ne aduce, 
născându-Se din an în an 
ca să aducă pacea sfântă, 
lăsându-Se răpus pe Cruce. 

26. XII. 2008 


BUNAVESTIRE 


Bunavestire ne-a coborât 
în obraji 

i, pentru-o secundă, 
în privire se oglinde te lisus: 
umblă descul 

i-n pelerina de pe umeri 
poartă Cerul 


Timpul se rostogole te 
dintr-o dată 
i simt că apar in tuturor lumilor 
Pământul se leagănă 
i eu mă trezesc 
într-o barcă 
în formă de lacrimă. 


11. IHI. 2008 

NU-I TRISTĂ CLIPA 


Domnului lisus Christos 


Nu-i tristă clipa 

când ne vine ceasul — 
m-apropii tot mai mult 
de-al tău mister 

Chiar de nu- i tiu 
săla urile toate, 

vreau să- i rămân 

pe veci ca ienicer 


În inimă să mi Te am 
ca oaspe 
topindu-mă 
de prea multă iubire, 
undă să fiu 
pentru al Tău izvor 
i Tu să-mi fii 
ca ploaia peste fire. 


3.XI. w2010 

Între pământ şi Cer... nenea eee eee 45 

SCRISORI CĂTRE DOMNUL 

Îi a a aaa ta aa Da aaa TE 78 

SEI A tigaie eta sa do a oa a Reala da is 89 


II. LUMINA DE PE MUNTE 


Lumina de pe Mute msn aan adi aaa 92 
Îndemnurile Duhului Sfânt... ceeace 93 
Mă odihnesc în Ochiul Tău... nenea 95 
La margine de (ID acea aceea Da bă ape 96 
Mă-ncearcă, Doamne,-un dor... nenea 97 
NES dati bca asa pa a în aaa 98 
Cum Phoenix din cenuşă... eee 99 
Îşi plânge natura Hristosul....... nn 100 
Coroana Ta de SPINI ciuc aaa ci a ba a a 101 
De-o veşnicie mă întorc la Tine... 102 
Caută numai în Une... nenea 105 

Ca o adiere de vânt. secicnaai casate să oa ad e ec 109 

SĂ SOUL aa ein sa A pl Ra ad 112 
Ochiul läüntii C ea cote ceata dodo ca datat a dai 113 
Trupu-mi e pământul în mişcare... 114 
Departe de urmele mulțimii........c ceeace 115 
Părinte, doar TU. Sfint pia eta iat n 116 
Tu eşti un tei ur AERIAN BRE ORE RACI ROD E ARE a A 117 
Mă uit la chipul LC ăUsoocesteaeă pozat dieta sa 118 
Patriarhii Moldovei... cena nene 119 

Monahului Paisie Aghioritul... nea 129 

Sfântul închisorilor... eee eeaee 150 


III. NĂSTRAPA NEVĂZUTĂ 


Nasfrapa rievazută. ace etc d către at oaapa dâa da 154 
Zidirea ta căzută eu sunt... nenea 156 

Tu eşti Numărul cel Sfânt... men eee 168 

Numai pe Tine, Doamne, te presimt............. 176 

Pierdută-s, Doamne,-n Univers... eee aee 209 

VIS popa adun 008 ai eat tat 000 al da 212 

Chiar de n-ai fi, Te-aş inventa... nenea 215 

POEZIA RELIGIOASA- 
CUPA CU INTELEPCIUNE 


Opera poetică de până acum a Olgăi Alexandru 
Diaconu presupune precedentul absolut al unei 
experiențe-vitale şi mentale-a iubirii față de 
divinitate şi oameni, determinând atât fascinația 
ambiguă pe care o stârneşte scrisul unei poete 
talentate, cât şi acel sentiment de uşoară, dar 
persistentă, bucurie, înregistrat ca un “văl tandru 
de lumină” atunci când citim volumul de poeme 
„Năstrapa nevăzută”, apărut la Editura 
Semănătorul,2008. Folosind în titlu un arhaism, 
năstrapă, cu înțeles de vas de lut, cană sau cupă, 
poeta îi dă conotația de înțelepciune a divinității 
din care soarbe lumina iubirii.Volumul este 
structurat în două cicluri: „Năstrapa nevăzută „şi 
„Căruţa cu flori” a căror tematică se tangenţiază 
prin consensul neliniştii, indus stilistic printr-o 
profuzie de întrebări şi îndoieli: "Dar noi tot nu 
te-am crezut , /chiar de viaţa ne-a durut/ şi ne-am 
revoltat mereu/ crezându-ne Dumnezeu” (Ce e 
trupul cel de lut) sau „De ce scriu mereu poeme/ 
ca să vărs al meu pahar/ tot crezând că pe-al 
meu creştet/ Domnul S-a lăsat cu har?...(De ce 
scriu?...). Descoperim aici o nelinişte emanată de 
întrebări simptomatice în ordinea 
„Ssincretismului” dintre îndoială şi credinţă , 
perceput de poetă în spațiul trăirilor sale. 
Adresându-se direct divinității autoarea încearcă 
să-şi potolească frisonarea eului prin lumina 

rugăciunii:”"Găseşte-mi o cale de mijloc/ s-accept 
viața mea ca un vers/ în care se-nchide tot cerul / 
ca mie să-mi fiu univers. (E-atâta lumină pe 
cale).Freamătul „dorinţa, întrebările „constituie 
lanţul trainic al cauzalităţii şi speranței, prin care 
doreşte să urce spre dumnezeirea 
salvatoare.Acestea sunt semne ale unei treceri 
imposibile, a unor speranţe care rămân „o umbră 
de vis sub copaci”, fante spre un înalt a cărui 
imaginare consumă toate posibilitățile de rugă şi 
visare ale eului liric , învăluit într-o dorință 
ontologică ,o pascaliană trestie gânditoare. 
Majoritatea poeziilor sunt scrise în stil 
clasic ceea ce le conferă o muzicalitate 
consonând cu ideile .De aici rezultă cu evidenţă 
că acea “lumină” venită dinspre divinitate, dintr- 
o metonimie a înțelepciunii, este semnul unei 
iubiri când:” Cu Tine-ascuns în suflet îmi e bine,/ 
Chiar în lumină de eşti uneori,/ Te strâng în coşul 
pieptului mai bine/ să te pierd doar în cântec de 
viori.(Domnului lisus Christos).Poeta în primul 
ciclu din acest volum jalonează evidența 
miracolului în prezența lui Dumnezeu şi al Fiului 
Său care se impune conştiinţei acesteia atunci 
când:”...îţi iubeşti Tatăl Ceresc/ se lasă Cerul ca 
un cant/ De spui o rugăciune-n şoaptă,/ Îl simţi 
în tine mai aproape/ şi-ncet ţi se coboară-n 
gând.(De spui o rugăciune-n şoaptă).În acest 
context poezia fiind scrisă la persoana a doua, 
poeta pare a se detaşa de starea sapienţială, ne 
implicându-se în metafizica acestei stări, dar este 
o aparenţă înşelătoare „fiindcă persoana fizică a 

Olgăi Alexandru Diaconu se află în această 
persoană „precum mâna într-o mânuşă. În „Ca un 
fluviu de lumină“, poem ce se constituie într-o 
profesiune de credinţă, este folosit un limbaj al 
unei hermeneutici a mesajului divin sau a unei 
stări poetice aureolată de lumină. Fiind o 
interpretare a unei stări a eului stăpânit de 
sentimentul sensului primordial ce poate fi 
“numai un izvor de lumină “, înţeles ca dătător de 
bucurie, înțelepciune şi deschizător de înalte 
aspirații. Există, aşadar, o întreagă serie de locuri 
în care circumscriu tematica profetică. Este vorba 
întâi de toate de acel difuz presentiment luminos 
ce se lasă întrezărit în imaginarul poetic, privind 
fascinația  Divinităţii aflat în "poalele 
pământeşti-/ munţii şi văile/cerul şi apele- “. 

Ciclul de poeme “Năstrapa nevăzută” 
trebuie citit şi ca o mărturisire divinatorie pe 
fondul unei serii de incantații înțelese ca 
rugăciune , dovadă a decodării sensului dat unui 
obiect din care sorbim cu toții înţelepciunea 
creştină. Poemele sunt scrise cu sensibilitate , 
constituindu-se în proiecția unei credințe bogate 
în simboluri creştine. 

Cel de-al doilea ciclu din 
volum ”Căruța cu flori” este încărcat de imagini 
emblematice, de plasticizări şi ornamentații 
prețioase.Viața este văzută ca o căruță cu 
flori "plină ochi cu flori mărunte/ Viaţa e ca o 
căruță/ cu trei roți şi gânduri multe. "(Căruţa cu 
Jlori).Spre deosebire de primul ciclu , acesta este 
frisonat de un optimism moderat. Imaginaţia 

somtuoasă, hrănită din elanuri baroce produce 
secvențe de o plasticitate îndrăzneață, dar 
impresia generală e de rafinament vitalizat, în 
care emoția şi-a construit propria-i firidă: „Totul 
strălucea-n  safire/ când era el arhitect/ 
transformând arta în fire/ ca un prea vechi 
înțelept "(Peste veac,râzând, Baudelaire).Olga 
Alexandra Diaconu este o poetă matură, subtilă şi 
profundă, dezvoltând, în registru simbolic, poeme 
ce se rup de real prin retorică: „Simt aeru-n nări 
cum pătrunde/ cu tăria unor nebănuite alcooluri, 
(umbre albăstrii se desprind dintre noi/ şi 
dansează-n lumina unor sfinte 
soboruri. ”(Nebănuite  alcooluri).O parte din 
poemele din acest ciclu sunt dedicate unor 
scriitori din istoria literaturi națională şi 
universală, tangențiind cu realitatea prezentă în 
care se devoalează afinitățile poetei, astfel se 
eliberează viaţa de ficțiune, recuperând esențialul 
şi chemând „În noi trecutul “care este „mereu 
prezent-/ sărmanii în curând vor vrea judeţe/ Ei 
nu mai cred în nici un dizident,/ căci adevărul 
are multe feţe...(Lui Sadoveanu).Construite cu 
talent, poemele conțin mult suflet, inteligență 
artistică ,o doză de ambiguitate premeditată care 
le apropie de ermetismul liricii moderne, dar şi 
multă muzicalitate interioară ce consonează cu 
subiectul. Dinamica poemului e figurată, prin 
urmare, de stilde  metaforă,ritmrimă şi 
simboluri.Drumul prin text e ca o curgere ritmică 
a unui izvor, în care poeta este sechestrată în 
propria-i carapace construită de ea, precum Peter 

Kien, personajul lui Elias Canetti din Orbirea, 
era prizionierul bibliotecii. 

Poemele sunt sondaje în trăirile eului, 
tatonări ale  psihismului,  „construcţii”ale 
interiorității prin limbaj. Substanţa lirică se dilată 
în emisii şi reflecții în prea- plinul imaginației. 
Lumina cade, în poemele Olgăi Alexandru 
Diaconu, cu efluvii de senzorialitate, materială, 
ca un voal transparent, cu irizări de culori ireale , 
ca în tablourile unui Vermeer: „dar soarele 
renaşte înmiit/ sclipindu-şi razele prin păcla 
vremii”. Toate acestea sunt semne de poezie 
adevărată, profundă, eliberată de orice 
imprecizie. 


Al.Florin ŢENE 

“Ce nuntă, Doamne, Mire 
Miezonoptic” 

Un cuvânt despre poezia Olgăi 
Alexandra Diaconu 


de 
Olimpia BERCA 


Lirica noastră, mai ales în deceniul din 
urmă, cunoaşte o puternică polarizare: 
între poezia senzualistă, pe de o parte, şi 
cea a recluziunii, a  meditației 
transcedentale, a sentimentului religios. 
Posiblitatea de a exprima, prin artă, un 
univers tematic hrănit de religie a 
constituit, de-a lungul vremu, la noi şi 
pretutindeni, o preocupare permanentă. 
Unele dintre cele mai importante opere — 
din variate ramuri (arhitectură, plastică, 
muzică ori litertură) — au găsit mijloacele 
expresive potrivite şi au transmis, “suflet 

de la suflet” , bogăția trăirilor pe care 
sacrul le trezeşte. 

De un timp, literatura română s-a 
îmbogățit cu numeroase înfăpturi de 
factură  spiritual-mistică, ce tind să 
elimine, după 1990, un gol, pe care anii de 
prohibiție şi orientări strict materialiste îl 
lăsaseră . Cum foarte bine se ştie, însă, 
calitatea superioară, în sine, a temei nu 
conferă, neapărat, statut estetic unui text, 
adeziunea la valorile religiosului devenind 
act artistic doar în măsura în care elanul e 
transpus sensibil în limbaj specific. 

x 

În acest context, voumele publicate, 
începând cu 1993, de scriitoarea din Iaşi, 
Olga Alexandra Diaconu (Dreptul la 
nemurire, 1993; Hora stihiilor, 2003; 
Ochiul de veghe, 2007; Lumina de pe 
munte, 2007 şi, recent, într-o apariție on- 
line, Năstrapa nevăzută, 2008), 
caracterizate prin constanța cultivării 
temelor religioase, vădesc, în piesele cele 
mai reuşite, dincolo de sinceritatea trăirii 
şi de o temeinică asimilare a Cărții, 
capacitate de a comunica, în coordonate 
esteticeşte valide, emoție “mistică “. 
Faptul se datorează, în mare parte, atât 

formaţiei doamnei Olga Alexandra 
Diaconu (absolventă a Facultății de Litere 
a Universității, “Alexandru Ioan Cuza“ 
din Iaşi), dar şi preocupărilor sale eseistice 
(v. Creaţie şi creativitate în viziunea lui 
Mircea Eliade, laşi, 2001), sau înclinației 
spre cultivarea prozei de idei şi de 
reflecţie filozofică (romanul Aşteptând să 
vină un val, 2005). 
x 

Fără să abandoneze, cu totul, aceste 
aplecări spre teoretizare şi concepte, 
versurile Olgăi Alexandra Diaconu au, 
totuşi, preponderent, o tonalitate lirică, 
într-o cheie vădit elegiacă. Ele dau glas 
plângerii blânde a făpturii, ce tânjeşte, ce 
aspiră,  cunoscându-şi limitele, spre 
absolutul divin. Mai cu seamă în primele 
volume, eul liric nu se lasă stăpânit nici 
de îndoială, nici de întrebări, nu cultivă 
stări de conflict. Se acceptă o stare de fapt 
imuabilă: copleşitoarea existență a puterii 
divine, activă în toată alcătuirile Firii. 
Plenitudinea acestei constatări, 
descoperirea a ceea ce, subtil, unul dintre 
comentatori numea “o prezență prin 
absentă“ (v. loan Holban, în 
“Evenimentul de Iaşi“, 2008) o fac pe 

autoare să exclame : Nu-mi mai rămâne 
decât contemplarea. 

Motivele frecventate de literatura religios- 
mistică, precum opoziția ferestru-celest, 
sunt preluate şi de Olga Alexandra 
Diaconu: Sfâşiată mereu/ între Pământ şi 
cer/ nu ştiu când plec din mine... 
Metafore ori comparații, extrase, mai ales, 
din repertoriul lexical al naturii, populează 
stihurile: ... ştiu doar că simt cum pier/ 
cum devin plânsul/ unei sălcii pletoase; 
sau: Mă veți cunoaşte/ prin iubire/ - doar 
ea vă este/ Taina Firii/ lubind/ vă veţi 
găsi pe voi/ şi de Pământ veți fi desprinşi/ 
Ca pomii-n floare veți fi ninşi... (ambele, 
din Ochiul de veghe). Aşa se face că vagi 
reminiscențe panteiste par să traverseze 
discursul (să se vadă unele secvenţe din 
Ochiul de veghe). 

x 

Volumul Năstrapa nevăzută, aduce, se 
pare, o schimbare. Treptat, discursul se 
dezbară de elementele unor religii ori 
filozofii orientale (semnalate de critică) şi 
focalizează, în special, relația insului, a 
credinciosului cu Cel Atotputernic. Cele 
două moto-uri — un citat din Petre Ţuţea şi 
un fragment din Evangheilia lui loan — 

sunt  edifcatoare. Ele afirmă clar o 
concepție  feocentrică asupra lumii. 
Adevărul, adică Realul, este Dumnezeu, 
spune Petre Ţuţea, şi: Ca toți să fie una, 
după cum Tu, Părinte, întru mine şi eu 
întru Tine..., rosteşte Apostolul Ioan (17, 
21). 

Gândurile, profunde, pioase, pline de 
nădejde, ale creştinului se întâlnesc, de 
data aceasta, cu elanurile poetului, ale 
celui la care imboldul de a scrie e la fel de 
imperios precum cel al credinţei. Textul 
devine o ideogramă, unde recunoaştem 
stările pe care le traversează sufletul 
evlavios, în contact cu sacrul: Curge 
poezia, Doamne, prin mine/ ca un fluviu 
de lumină/ când Te slăvesc/ O las să 
curgă lin/ pe hârtie,/ poate căldura ei/ 
mă va face mai lesne să Te găsesc (Ca un 
fluviu de lumină). Însuşi titlul, sub care 
sunt publicate poemele  (Năstrapa 
nevăzută), e semnificativ din acest unghi. 
Autoarea vorbeşte despre gama de 
senzaţii, pe care sufletul neliniştit o 
străbate, dar şi despre obiecte sau 
momente din cult: O năframă luminată/ 
blând în inimă-mi tresaltă/ E năstrapa 
nevăzută/ ce din raze e ţesută// Un văl 

tandru de lumină/ mă-nfăşoară şi mă- 
nchină/ Tatălui şi Cerului/ Maicii ca şi 
Fiului// Un văl cald ţesut din rouă/ cade 
când e lună nouă/ ca să-mi aducă aminte/ 
că am Sânge în veşminte/.../ Şi, când 
fruntea salt în sus,/ dorul meu e de 
nespus/ Mă tot duce şi mă duce/ până la 
lisus pe Cruce// Mă tot poartă şi mă 
poartă/ lui Christos să-I bat în poartă/ Să 
mă primescă puţin/ ca să iau pâine şi vin 
(Năstrapa nevăzută). 

Asemenea oricărui creştin, poeta are, în 
centrul zbuciumului ei, păcatul (adamic: 
autoarea se identifică, uneori, cu Eva 
Vechiului Testament): Mai iartă, Doamne 
o dată/ tot neamul lui Adam/ sunt Eva... 
Perpetuarea căderii (în sens biblic), 
incapacitatea insului trupesc de a o evita, 
disproporția dintre dorinţa de a se pocăi, 
exprimată în pioşenie, rugăciuni şi 
permanente implorări, şi neputinţa lui în 
faţa tentației - acestea sunt principalele 
noduri de conflict, ce dau versurilor o, 
oarecare, tentă dramatică. Simbolul, de 
altfel, privilegiat, al universurilor divine, 
al divinității însăşi, este lumina. Termenul 
este recurent şi în textele Olgăi Alexandra 
Diaconu. Lumina sacră licăreşte, ascunsă 

în profunzimile ființei, şi e alăturată, 
fericit, în enunţul poetic, metaforei 
melcului, misterios şi singur în cochilia 
lui: Aproape sunt de-acum/ de Tine, 
Doamne,/ .../ Nu mai am mult şi mă- 
nfăşor lumină/ cu melcul în spirală mă 
întrec/ dar tot ca el încetinel alunec/ trăire 
sunt, dar adumbrită-n cerc/.../ De-s blid 
ascuns ce se deşiră-n cercuri/ spre Tine în 
lumină nevigând,/ dezbracă-mă de trup 
nevrednic, Doamne,/ Lumină să rămân, 
ascunsă-n gând (Aproape sunt) 

Luminii (conotată abstract) i se asociază o 
figurație senzorială, de sorginte vizuală 
(fapt ce l-am remarcat, deopotrivă, în 
volumelor precedente ale autoarei). 
Elemente ale peisajului natural (flori, 
pomi, ape, cer senin), ori fenomene 
naturale (ploaia, ninsoarea) plasticizează 
versurile: Avânt eşti, Doamne, Tu/ şi-n 
suflete, lumină,/ ca să ne speli mereu/ 
dureri şi vină// 

Pierdută stau/ privind până în seară/ cum 
se topeşte/ primăvara-n vară// Şi toată 
sunt/ neauzitul cântec/ de parcă vara/ mi 
s-ar coace-n pântec// Văd frunzele/ cum 
îşi desfoaie vălul/ din muguri dând vieţii/ 
crud obolul/ Văd florile/ cum se deschid la 

soare/ în sunete ascunse 
rotitoare... (Pierdută stau). 

Stihurile curg cu o anumită lentoare şi cu 
reliefuri minime. Ele amintesc, uneori, 
puternic, de rimurile liricii folclorice. Şi la 
nivel lexical se pot identifica uşor 
influențe populare : Lasă Maica să se 
țeasă/ o cărare de mătasă/ o cărare de 
lumină/ pentru cei ce vor să vină/ sus în 
deal, în deal la Cruce-/ zorile să îi apuce,/ 
pe lisus să-L întâlnească/ rănile să-l 
oblojească// Cam toţi L-am uitat de-o 
vreme,/ doar natura-n deal mai geme/ 
Iarba crudă de sub Cruce/ mult alean Lui 
Îi aduce,/ florile-n culori de sânge/ I- 
amintesc că ai fost înger (Fântână şi cer 
veți fi). 

x 

Dincolo de statutul de poezie religioasă, 
textele Doamnei Olga Alexandra Diaconu 
dobândesc, atunci când trec de pragul 
atitudinii strict pioase, exuberanța 
mărturisirii mistice, ca în acest poem, 
intitulat Ce nuntă, Doamne, Mire 
Miezonoptic: Ce nuntă, Doamne, Mire 
Miezonoptic/ în ultim prag, Tu vrei să îmi 
oferi?/ În pietre zgrunțuroase şi-n spini 
căzuţi pe cale/ durerea am simțit de- 

atâtea ori, de-atătea ori,/ dar nu ştiam că 
Tu eşti la mine în sandale/ şi singură 
durerea credeam că o-nconjor// Stăteai 
uitat pe cale, cu inima-o rană/ şi nimeni 
n-avea ochi, mergând, a Te vedea/ şi 
fiecare pas pe drum era prigoană/ pentru 
Lumina Sfântă ce-n Tine priveghea// Erai 
în mine şi nu Te vedeam,// îmi modulai 
glasul şi nu Te simțeam,/ îmi îmblânzeai 
inima şi nu Te ştiam,/ plângeam de dorul 
Tău şi nu ştiam că Te caut// Doar când 
mi-a ajuns suferinţa până la os, am simţit 
cum Îți cobori Lumina/ în mine ca într-un 
templu. 

În asemenea împrejurări, versurile se 
mişcă mai învolburat, mai imprevizibil şi, 
în ciuda unor eventuale pierderi de fluentă 
(ori, poate, tocmai de aceea), se umplu de 
o substanță mai densă. 


Olimpia BERCA 


Agero, ianuarie 2009 

